qundao/data-zh-poetry huggingface dataset:
古六宫诗六首·吴宫
作者：邓云霄
朝代：明

南国佳人自苧萝，屧廊香径夜经过。啼乌渐散城头鼓，斜月潜窥帐底歌。金虎气沉三尺剑，红颜春载五湖波。千秋胜地多游女，笑上荒台踏绿莎。柳色章台半欲凋，烟霏残黛暮还朝。君王本自怜神女，屏障空教贮细腰。梦泽猎归存石马，巫山雨散落秋潮。行人莫问宫前水，声咽忠魂恨未消。三月咸阳火已红，遥闻新构压秦宫。汉皇自定河山鼎，萧相徒劳土木工。运去赤龙伤逝水，时来铜雀更摩空。遗基指点无人识，弹剑高歌想大风。太平天子漫焚裘，何事羊车恣浪游。深苑虾蟆喧雨夜，蒙尘龙马渡江秋。清谈未罢了胡语，醉客初醒对楚囚。莫道偏安成霸业，中原无处觅神州。璧月团团满锦筵，宫中行乐足芳年。新词结构文如绮，妙舞轻盈望似仙。春去不知琼树老，井深犹有酒龙眠。遗声飘落知何处，曾记秦淮夜泊船。台殿东京倚绛霄，凿河通道气逾骄。天垂帐幕秋临塞，月引笙箫夜度辽。汴柳竟移龙舸缆，芜城空拍广陵潮。吴公台下雷塘路，点点山萤照寂寥。
古别离
作者：邓云霄
朝代：明

苍梧云散班竹枯，黄陵庙口啼鹧鸪。妾家住近洞庭湖，十年夫婿西击胡，衡阳回雁一字无。金钱卜尽迷生死，妾身愿化随妃子，君归君归自为理。
古意
作者：邓云霄
朝代：明

宫漏微茫夜深浅，长门弃置如秋扇。柳幕无风惯锁眉，花房宿露羞啼面。昨来买赋叹金空，不怨君王怨画工。赋中凄惋谁能识，图内丹青自可通。含情欲说防鹦鹉，脉脉伤春向谁诉。好谢昭阳殿里人，新衣粲粲还当故。
古方镜
作者：邓云霄
朝代：明

阴阳鼓大炉，水火相交扇。化为双飞镜，照入大千遍。虚室自生白，毫光粲然现。泠泠望若空，心胆了可见。非由魏国宫，岂出秦王殿。虽无妆七宝，只有冰一片。对此问形影，幻真谁复辨。
古琴
作者：邓云霄
朝代：明

首夏当清和，薰风咽新蝉。槐阴荫广庭，秀色媚远天。沐馀换绛帻，虚徐鼓冰弦。一为出塞吟，堂闼如穷边。广陵散已绝，兹法更谁传。欲知希声意，当在无弦前。
叹菊
作者：邓云霄
朝代：明

剪玉铺金共一丛，竹篱寥落傲霜风。故山三径烟萝冷，叹息馀香入梦中。
吉祥寺古梅花下醉歌巨源王孙招游
作者：邓云霄
朝代：明

东风醉客胜醍醐，春情流转如辘轳。官闲锁印一事无，联镳载笔多酒徒。看花踏遍金陵都。金陵梅花虽满眼，标格不足骄狂夫。吉祥一株最奇古，白龙鳞甲拿云舞。练裳缟带态自轻，仙姿不老临瑶圃。香魂应自雪山来，群芳共让花神祖。巨源王孙兴有馀，携壶花下扬轻裾。繁英十亩团成幄，广荫四座纷扶疏。举杯酹酒聊索笑，怜君逸韵殊恒调。凌霜挂月不知年，粉脸烟鬟长窈窕。茫茫岁序如飞梭，问君阅人人几多。妆残阁下魂醒否，鹤去孤山客若何。曾识骑驴高士面，曾临水部琉璃砚。庾岭人归可有书，罗浮梦后谁能见？花如解语诉知心，愿托香风达玉音。脱尽铅华空色相，朅来忘却古还今。齐梁台殿知何处，还同一阵催花雨。屈指当年欢赏人，贤愚贵贱总成尘。燕归不识乌衣巷，水落难寻桃叶津。问君何事绵多历，托根应借空王力。可悟灵椿有大年，榔梅曾说證真仙。王孙王孙且尽醉，醉归好著淮南篇。
吊嘉鱼赤壁
作者：邓云霄
朝代：明

正对青枫伤旅望，还看赤壁倍潸然。二乔不作铜台妓，万舰空飞汉水烟。寂寞沉灰波浸月，萧条霸气草连天。可怜一片江边石，曾见周郎是少年。
吊崖
作者：邓云霄
朝代：明

弹剑崖门赋大招，伤心指点问前朝。胶舟云暗昭王魄，鸱革风驱伍子潮。半夜星辰归海岛，千年肝胆照烟霄。可怜秦玺龙宫得，长使鲛人泪满绡。
吊柳司马祠二首
作者：邓云霄
朝代：明

长沙卑湿贾生悲，司马投荒远过之。万里瘴乡怜逐客，千秋风雅是吾师。愚溪草长无遗宅，钴鉧潭空有断碑。愁作招魂裁楚调，浅斟明水荐江蓠。潇湘斜绕郡城隅，古庙还如屈大夫。自厌文章惊俗眼，遂教溪壑尽名愚。香灯夜冷啼山鬼，烟雨春深怨鹧鸪。惆怅词人多落魄，潮阳南望隔苍梧。
吊柳司马祠二首·其一
作者：邓云霄
朝代：明

长沙卑湿贾生悲，司马投荒远过之。万里瘴乡怜逐客，千秋风雅是吾师。愚溪草长无遗宅，钴鉧潭空有断碑。愁作招魂裁楚调，浅斟明水荐江蓠。
吊柳司马祠二首·其二
作者：邓云霄
朝代：明

潇湘斜绕郡城隅，古庙还如屈大夫。自厌文章惊俗眼，遂教溪壑尽名愚。香灯夜冷啼山鬼，烟雨春深怨鹧鸪。惆怅词人多落魄，潮阳南望隔苍梧。
同旧社中诸子集揖仙楼有感畴昔
作者：邓云霄
朝代：明

六载微官叹陆沉，开尊真见故人心。归来尚有陶潜菊，燕喜惭无陆贾金。夜雨短檠伤往事，虚堂尘榻对沾襟。存亡更切山阳感，含笛休教助苦吟。
同曾淡夫夜集王百谷园亭
作者：邓云霄
朝代：明

柳堤兰径翳青萝，步月虚堂得并过。客子问奇还载酒，主人长啸更征歌。吹笙忽下浮丘鹤，挥笔休惊道士鹅。吏隐今逢白衣宦，岩泉幽兴较谁多。
同黎明府南楼玩月
作者：邓云霄
朝代：明

云物迎秋暑力微，大江高阁对清辉。光翻贝阙龙初醒，轮度银河鹊欲飞。渔浦寥寥闻远笛，村砧片片急寒衣。谁怜王粲伤留滞，作赋荆门尚未归。
后出塞
作者：邓云霄
朝代：明

去岁饶歌入汉宫，上功幕府谁先容。擒生斩馘不计数，一生力尽归纨裤。今年烽火照咸阳，依旧身随六郡良。行经战地认故镞，回头却向残云哭。主将凭陵气益骄，虚闻大树风萧萧。
后园课仆艺植
作者：邓云霄
朝代：明

小园新雨霁，深草乱鸣蛙。旭日移帘影，光风转物华。地偏宜小隐，宦拙学农家。谁道青门远，儿童已种瓜。
后庭隙地莳花草毕灌园成趣稍破岑寂
作者：邓云霄
朝代：明

谁言粉署客，更作灌园翁。入静知生意，抽新见化工。开窗摇碧色，褰幌引香风。地僻心偏远，烟霞想像中。
含清阁杂诗八首
作者：邓云霄
朝代：明

萧散为官岁月，徘徊小阁清虚。入夜白云伴宿，怀仙青鸟衔书。翛然阁上无物，忽尔空中有身。座拥焚檀暖气，窗飞捣药香尘。主人非隐非吏，对坐有江有山。静听渔歌牧唱，笑看鹤去云还。白露可供朝盥，红霞取染春衣。心与江鸥共泛，梦随园蝶同飞。祸福循环失马，死生幻妄浮沤。阁里一炉挥麈，人间万事摇头。宦况萧条无累，簿领清閒有馀。肮脏形骸拄笏，风流罪过抄书。岭上疏松响阁，檐前修竹摇窗。月临人影三个，鹤对閒官一双。听讼聊清肺石，闭门即卧云林。山水七弦同调，烟霞一片知心。
含清阁杂诗八首·其一
作者：邓云霄
朝代：明

萧散为官岁月，徘徊小阁清虚。入夜白云伴宿，怀仙青鸟衔书。
含清阁杂诗八首·其七
作者：邓云霄
朝代：明

岭上疏松响阁，檐前修竹摇窗。月临人影三个，鹤对閒官一双。
含清阁杂诗八首·其三
作者：邓云霄
朝代：明

主人非隐非吏，对坐有江有山。静听渔歌牧唱，笑看鹤去云还。
含清阁杂诗八首·其二
作者：邓云霄
朝代：明

翛然阁上无物，忽尔空中有身。座拥焚檀暖气，窗飞捣药香尘。
含清阁杂诗八首·其五
作者：邓云霄
朝代：明

祸福循环失马，死生幻妄浮沤。阁里一炉挥麈，人间万事摇头。
含清阁杂诗八首·其八
作者：邓云霄
朝代：明

听讼聊清肺石，闭门即卧云林。山水七弦同调，烟霞一片知心。
含清阁杂诗八首·其六
作者：邓云霄
朝代：明

宦况萧条无累，簿领清閒有馀。肮脏形骸拄笏，风流罪过抄书。
含清阁杂诗八首·其四
作者：邓云霄
朝代：明

白露可供朝盥，红霞取染春衣。心与江鸥共泛，梦随园蝶同飞。
听琴篇赠卞琴师
作者：邓云霄
朝代：明

羡君幽且静，调琴先调心。示我无弦趣，徐得山水音。此时明月方出岭，银塘雨歇澄鲜景。帘外清风飏篆烟，林间宿鸟低花影。主宾相对两忘言，心远神清指不繁。恍惚离鸾临镜舞，逶迤以产绕堂翻。堂下幽兰团白雪，又听归风催鹤别。和弄阳春玉柱温，高张霹雳冰弦折。长侧与短侧，大游复小游。思归鲁女怨，送远楚妃愁。乌夜啼时声咽咽，雉朝飞处恨悠悠。言迟欲速皆闲雅，迟似蟹行速走马。萧瑟松风入壑深，奔腾石峡流泉泻。相如文采动琼环，叔夜丰神比玉山。师旷能令玄鹤舞，琴高亲骂赤鱼还。此君琴格尤高贵，平正优游兼果毅。共道清泠合古音，宁知洞越含元气。罢琴明月照房栊，人坐冰壶碧落中。朗朗四天无障翳，寥寥五蕴尽归空。更阑夜久客欲起，散步中庭净如水。平生不好郑卫声，此夜洗尽淫哇耳。肯惜知音一再弹，朝朝扫径期之子。
听瞽女隔屏弦歌声妙入神用李自得韵
作者：邓云霄
朝代：明

有情何必转秋波，且听云中第一歌。丝肉和鸣银甲碎，珠玑纷向玉盘过。秦庭击筑心同苦，白傅闻弦恨更多。但看梁尘思巧笑，休嫌屏障隐韩娥。
听雨廊闻鹧鸪
作者：邓云霄
朝代：明

禽声旅思共凄凄，犹忆戈船下五溪。今日园林閒纵步，鹧鸪从尔任情啼。
吴会湖山歌为中秘刘君寿
作者：邓云霄
朝代：明

吴会诸峰何巑岏，湖水平吞震泽宽。山光湖色摇倒影，青螺颗颗浮银盘。余占花洲称傲吏，六年啸咏湖山里。玩弄兰舟片月流，逍遥蜡屐雄风起。手把芙蓉眼倍青，回望吴门气常紫。岂徒授简召词客，直欲吹笙揖仙子。别来燕月隔吴云，夜夜湖山入梦频。涧中瑶草浑如旧，岛外琪花别有春。姑苏才人刘玉受，笔端收尽湖山秀。戏彩今看锦作衣，驱车更羡游方昼。而翁官级近蓬莱，绿发青瞳本鹤胎。湖水变成云液酒，君山遥捧紫霞杯。岁岁人间多乐事，何须重去问天台。
吴子夜四时懊歌
作者：邓云霄
朝代：明

自君之出矣，缲丝头绪多。朝来理蚕箔，不忍见双蛾。妾忆初归日，栽桃碧沼旁。君行不觉久，桃树出楼长。步出城南陌，客来乘五马。可笑使君愚，调侬绿桑下。暮春朝气和，侬自肝肠热。何许最撩人，林间啼百舌。生女有所归，莫嫁吴中估。江头望回船，日日多风雨。寄语采莲伴，谁知莲苦心。齐桡翻弄曲，若个是知音。避暑水亭中，紧下葳蕤锁。夜短梦难成，日长愁杀我。少女拜新月，临阶幽意多。但祈夫婿贵，不愿似嫦娥。家住阊门外，笙歌搅独愁。三年空见雁，两鬓易惊秋。登楼望阊门，下见倡家女。萍荇蔓芙渠，雪深谁采汝。梦断辽阳戌，心西火共流。莫言闺里苦，边塞正防秋。拟作回文句，残机懒更开。愁来眠不著，促织夜相催。南雪不到地，著树斗琼花。正是可怜色，儿童休打鸦。独觞不成醉，独被不禁寒。颇怪邻家语，喧喧到夜兰。片心焦若火，两泪滴成冰。早晚逢西使，重园在白登。岁去暗须惊，春远似相识。梅花在陇头，为我传消息。
吴子夜四时懊歌·其一
作者：邓云霄
朝代：明

自君之出矣，缲丝头绪多。朝来理蚕箔，不忍见双蛾。
吴子夜四时懊歌·其七
作者：邓云霄
朝代：明

避暑水亭中，紧下葳蕤锁。夜短梦难成，日长愁杀我。
吴子夜四时懊歌·其三
作者：邓云霄
朝代：明

步出城南陌，客来乘五马。可笑使君愚，调侬绿桑下。
吴子夜四时懊歌·其九
作者：邓云霄
朝代：明

家住阊门外，笙歌搅独愁。三年空见雁，两鬓易惊秋。
吴子夜四时懊歌·其二
作者：邓云霄
朝代：明

妾忆初归日，栽桃碧沼旁。君行不觉久，桃树出楼长。
吴子夜四时懊歌·其五
作者：邓云霄
朝代：明

生女有所归，莫嫁吴中估。江头望回船，日日多风雨。
吴子夜四时懊歌·其八
作者：邓云霄
朝代：明

少女拜新月，临阶幽意多。但祈夫婿贵，不愿似嫦娥。
吴子夜四时懊歌·其六
作者：邓云霄
朝代：明

寄语采莲伴，谁知莲苦心。齐桡翻弄曲，若个是知音。
吴子夜四时懊歌·其十
作者：邓云霄
朝代：明

登楼望阊门，下见倡家女。萍荇蔓芙渠，雪深谁采汝。
吴子夜四时懊歌·其十一
作者：邓云霄
朝代：明

梦断辽阳戌，心西火共流。莫言闺里苦，边塞正防秋。
吴子夜四时懊歌·其十三
作者：邓云霄
朝代：明

南雪不到地，著树斗琼花。正是可怜色，儿童休打鸦。
吴子夜四时懊歌·其十二
作者：邓云霄
朝代：明

拟作回文句，残机懒更开。愁来眠不著，促织夜相催。
吴子夜四时懊歌·其十五
作者：邓云霄
朝代：明

片心焦若火，两泪滴成冰。早晚逢西使，重园在白登。
吴子夜四时懊歌·其十六
作者：邓云霄
朝代：明

岁去暗须惊，春远似相识。梅花在陇头，为我传消息。
吴子夜四时懊歌·其十四
作者：邓云霄
朝代：明

独觞不成醉，独被不禁寒。颇怪邻家语，喧喧到夜兰。
吴子夜四时懊歌·其四
作者：邓云霄
朝代：明

暮春朝气和，侬自肝肠热。何许最撩人，林间啼百舌。
吴子夜四时欢歌
作者：邓云霄
朝代：明

蜂翅初试黄，豆蔻花渐吐。小姑未许人，不敢下堂步。大嫂唤小姑，踏青南浦去。儿夫同一艇，系缆人稀处。前行逐后行，同著锦裲裆。弹莺休中燕，打鸭莫惊鸯。踏青晚醉归，郎醉且休寝。上堂问舅姑，挑灯还制锦。竹箔罢春蚕，生丝作夏衫。今年家计好，斗草剩宜男。游子转兰船，调侬曲港边。采花先得藕，不受外人莲。江上龙舟戏，新妆照碧波。隔船呼女伴，举酒酹曹娥。欢向临邛去，经年不寄书。还及浮瓜节，初看燕乳雏。挈枕上高楼，银床凉似水。对郎弹箜篌，恐落邻家耳。瓜果郎休笑，邻姑共巧筵。今宵逢七夕，光景异常年。摘药裹萤火，应手药先飞。妾貌同衰叶，追思嫁日衣。昔日梦辽西，生憎络纬啼。欢归秋夜永，不敢怨邻鸡。应怜夜度娘，动寒往相觅。可畏双行缠，已落雪上迹。兽炭拥貂衾，欢情中夜满。颇怪芙蓉褥，留得三春暖。新妆非好淡，本欲学梅花。妾异东邻女，墙头盼宋家。守岁对寒灯，寒暄兹夜隔。侬作玉壶冰，愿君如松柏。
吴子夜四时欢歌·其一
作者：邓云霄
朝代：明

蜂翅初试黄，豆蔻花渐吐。小姑未许人，不敢下堂步。
吴子夜四时欢歌·其七
作者：邓云霄
朝代：明

江上龙舟戏，新妆照碧波。隔船呼女伴，举酒酹曹娥。
吴子夜四时欢歌·其三
作者：邓云霄
朝代：明

前行逐后行，同著锦裲裆。弹莺休中燕，打鸭莫惊鸯。
吴子夜四时欢歌·其九
作者：邓云霄
朝代：明

挈枕上高楼，银床凉似水。对郎弹箜篌，恐落邻家耳。
吴子夜四时欢歌·其二
作者：邓云霄
朝代：明

大嫂唤小姑，踏青南浦去。儿夫同一艇，系缆人稀处。
吴子夜四时欢歌·其五
作者：邓云霄
朝代：明

竹箔罢春蚕，生丝作夏衫。今年家计好，斗草剩宜男。
吴子夜四时欢歌·其八
作者：邓云霄
朝代：明

欢向临邛去，经年不寄书。还及浮瓜节，初看燕乳雏。
吴子夜四时欢歌·其六
作者：邓云霄
朝代：明

游子转兰船，调侬曲港边。采花先得藕，不受外人莲。
吴子夜四时欢歌·其十
作者：邓云霄
朝代：明

瓜果郎休笑，邻姑共巧筵。今宵逢七夕，光景异常年。
吴子夜四时欢歌·其十一
作者：邓云霄
朝代：明

摘药裹萤火，应手药先飞。妾貌同衰叶，追思嫁日衣。
吴子夜四时欢歌·其十三
作者：邓云霄
朝代：明

应怜夜度娘，动寒往相觅。可畏双行缠，已落雪上迹。
吴子夜四时欢歌·其十二
作者：邓云霄
朝代：明

昔日梦辽西，生憎络纬啼。欢归秋夜永，不敢怨邻鸡。
吴子夜四时欢歌·其十五
作者：邓云霄
朝代：明

新妆非好淡，本欲学梅花。妾异东邻女，墙头盼宋家。
吴子夜四时欢歌·其十六
作者：邓云霄
朝代：明

守岁对寒灯，寒暄兹夜隔。侬作玉壶冰，愿君如松柏。
吴子夜四时欢歌·其十四
作者：邓云霄
朝代：明

兽炭拥貂衾，欢情中夜满。颇怪芙蓉褥，留得三春暖。
吴子夜四时欢歌·其四
作者：邓云霄
朝代：明

踏青晚醉归，郎醉且休寝。上堂问舅姑，挑灯还制锦。
吴趋春五首
作者：邓云霄
朝代：明

步出西城陌，香车满狭斜。鹿台今日草，娃馆旧时花。江畔多游女，纷纷学浣纱。王孙芳草意，士女踏青心。袜罗隔微波，随风溯玉音。目成日已暮，惆怅吴江深。千门细雨中，落花三月节。春思浩茫茫，不与芳菲歇。谁言貌似花，莫遣花成雪。驰道方调马，高楼正品箫。游缰惜不发，遗响落空寥。听罢一挥手，骄嘶过板桥。侵晨挟弹去，薄暮垂鞭归。堂上歌钟发，迎门换舞衣。生来豪侠地，不道冶游非。
吴趋春五首·其一
作者：邓云霄
朝代：明

步出西城陌，香车满狭斜。鹿台今日草，娃馆旧时花。江畔多游女，纷纷学浣纱。
吴趋春五首·其三
作者：邓云霄
朝代：明

千门细雨中，落花三月节。春思浩茫茫，不与芳菲歇。谁言貌似花，莫遣花成雪。
吴趋春五首·其二
作者：邓云霄
朝代：明

王孙芳草意，士女踏青心。袜罗隔微波，随风溯玉音。目成日已暮，惆怅吴江深。
吴趋春五首·其五
作者：邓云霄
朝代：明

侵晨挟弹去，薄暮垂鞭归。堂上歌钟发，迎门换舞衣。生来豪侠地，不道冶游非。
吴趋春五首·其四
作者：邓云霄
朝代：明

驰道方调马，高楼正品箫。游缰惜不发，遗响落空寥。听罢一挥手，骄嘶过板桥。
吴门七夕三首
作者：邓云霄
朝代：明

银汉轻波漾月华，桥边灵鹊护鸾车。未知天上情多少，秋思人间遍万家。吴门巧女世应稀，看罢双星更上机。绣出鸳鸯宫锦灿，为他人作嫁装衣。楼头乞巧夜将阑，五彩朱丝落玉盘。不见倡家金屈膝，何曾身傍绣床看。
吴门七夕三首·其一
作者：邓云霄
朝代：明

银汉轻波漾月华，桥边灵鹊护鸾车。未知天上情多少，秋思人间遍万家。
吴门七夕三首·其三
作者：邓云霄
朝代：明

楼头乞巧夜将阑，五彩朱丝落玉盘。不见倡家金屈膝，何曾身傍绣床看。
吴门七夕三首·其二
作者：邓云霄
朝代：明

吴门巧女世应稀，看罢双星更上机。绣出鸳鸯宫锦灿，为他人作嫁装衣。
吴门秋怀八首
作者：邓云霄
朝代：明

天涯何处未归人，六载吴门梦里身。浮世未知谁是主，秋云遥对雁为宾。乾坤双鬓凋黄叶，风雨千家怨白蘋。最爱南墙数竿竹，青青长伴宰官贫。千里云遥望已终，闲来愁坐漫书空。他乡涕泪黄花里，故国松楸白露中。古堞月明乌怨夜，虚堂人静木吟风。秋深暗抱皋鱼泣，天地茫茫恨未穷。宦薄能令侠骨尊，西风客思满秋原。久居泽国谙吴语，每向江枫吊楚魂。暗里含沙犹射影，时来孤鹤忽乘轩。少年日逐专诸巷，袖有鱼肠未报恩。傲吏风尘强破颜，岁星浪迹寄人间。那堪对酒浮黄菊，自起开笼放白鹇。望去乡心随雁足，愁来丛桂遍秋山。修琴卖药饶生事，叹息迷津欲闭关。地脉凋残决九河，妖风犹向祖陵过。清谈莫效群贤饮，忧国聊为五子歌。云外商声传玉树，槛边秋草近铜驼。贾生痛哭长沙远，北阙天高奈若何。吏隐吴门叹陆沉，尘途犹觉主恩深。曾闻圣帝投双璧，可念中人罢百金。瘴疠未收迁客骨，雪霜空叩贱臣心。凭高怅望休回首，落叶鸣蝉半不禁。黄榆白草乱边风，索马寻源几凿空。莫遣骁骑横塞外，还防敌国在舟中。东南输挽无馀力，西北金缯及剧戎。诸将长城竟谁是？遥传平播已论功。宦海沦人倍黯然，步虚犹自梦游仙。谁言叶县羁王子？亦有丹砂化稚川。蜗角功名同过隙，壶中日月浩无边。年来悟得浮生理，闲注黄庭手自编。
吴门秋怀八首·其一
作者：邓云霄
朝代：明

天涯何处未归人，六载吴门梦里身。浮世未知谁是主，秋云遥对雁为宾。乾坤双鬓凋黄叶，风雨千家怨白蘋。最爱南墙数竿竹，青青长伴宰官贫。
吴门秋怀八首·其七
作者：邓云霄
朝代：明

黄榆白草乱边风，索马寻源几凿空。莫遣骁骑横塞外，还防敌国在舟中。东南输挽无馀力，西北金缯及剧戎。诸将长城竟谁是？遥传平播已论功。
吴门秋怀八首·其三
作者：邓云霄
朝代：明

宦薄能令侠骨尊，西风客思满秋原。久居泽国谙吴语，每向江枫吊楚魂。暗里含沙犹射影，时来孤鹤忽乘轩。少年日逐专诸巷，袖有鱼肠未报恩。
吴门秋怀八首·其二
作者：邓云霄
朝代：明

千里云遥望已终，闲来愁坐漫书空。他乡涕泪黄花里，故国松楸白露中。古堞月明乌怨夜，虚堂人静木吟风。秋深暗抱皋鱼泣，天地茫茫恨未穷。
吴门秋怀八首·其五
作者：邓云霄
朝代：明

地脉凋残决九河，妖风犹向祖陵过。清谈莫效群贤饮，忧国聊为五子歌。云外商声传玉树，槛边秋草近铜驼。贾生痛哭长沙远，北阙天高奈若何。
吴门秋怀八首·其八
作者：邓云霄
朝代：明

宦海沦人倍黯然，步虚犹自梦游仙。谁言叶县羁王子？亦有丹砂化稚川。蜗角功名同过隙，壶中日月浩无边。年来悟得浮生理，闲注黄庭手自编。
吴门秋怀八首·其六
作者：邓云霄
朝代：明

吏隐吴门叹陆沉，尘途犹觉主恩深。曾闻圣帝投双璧，可念中人罢百金。瘴疠未收迁客骨，雪霜空叩贱臣心。凭高怅望休回首，落叶鸣蝉半不禁。
吴门秋怀八首·其四
作者：邓云霄
朝代：明

傲吏风尘强破颜，岁星浪迹寄人间。那堪对酒浮黄菊，自起开笼放白鹇。望去乡心随雁足，愁来丛桂遍秋山。修琴卖药饶生事，叹息迷津欲闭关。
吴门秋月十五首
作者：邓云霄
朝代：明

枫落吴江夜有霜，旅怀何以对秋光。谁将碧海一轮满，浪拟琼楼七宝装。奉使未须论博望，游仙还欲学裴航。曾闻灵药非难□，今夜遥传不死方。秋色平分一镜开，恍疑身世在瑶台。虚弓倚塞初惊雁，环壁沈池已辨灰。漫道骊龙方睡稳，忽看神女弄珠来。夜阑莫负杯中物，明日阴晴未易猜。东海潮生带月高，谁驱雪屋驾银鳌。人间波浪嗟千顷，镜里山河祗一毫。幽思未忘秋浦夕，壮心遥寄广陵涛。那堪节序逢摇落，搔首西风问大刀。桂殿云屏风露侵，广寒应有辟寒金。怪将灵兔千年杵，散作秋声万户砧。团扇歌残金屋冷，玉箫吹去凤楼深。从来人意同天上，碧海青天夜夜心。溟海银潢一脉通，微茫大地入轮空。何须天柱浮云外，自坐冰壶碧落中。梦后不知人化鹤，歌回犹觉气成虹。遥怜缑岭吹笙子，今在蓬莱第几宫。人天遍放白毫光，魍魉妖蟆静自藏。露泛紫兰偏映酒，云遮红蕊更移床。楼头人倚今宵笛，雁足书封昨夜霜。怀土自伤留滞久，愿随流影到吾乡。白纻声悲露满衣，寻源谁复问支机。霓裳歌舞无消息，蓬海桑沧有是非。河转漂星皆北向，风高惊鹊尽南飞。秋来若忆罗浮侣，翘首天边指少微。琼宫高卷紫霞绡，冉冉诸仙降节朝。星佩声摇双凤曲，云车香度六龙镳。银河似隔天孙语，瑶瑟谁将帝女招。更忆乘流过采石，骑鲸无处问归潮。几度悲欢叹缺圆，镜台相对两婵娟。同衾正喜金风爽，捣练空伤玉箸悬。歌动昭阳灯似昼，漏残长信夜如年。秋期三五休相误，青鸟多情为寄笺。月转西廊夜渐幽，坐深河汉傍人流。狂飙偏逐桓伊笛，皓魄先侵庾亮楼。光射潜虬号远浦，响回嫠妇泣孤舟。寒深忽念无衣子，懒向秋窗理敝裘。空闺蟋蟀应鸣机，泪满流黄忆授衣。晕绕白登围正合，轮圆青海马初肥。徵兵处处防秋急，插羽年年报捷稀。寄语卢家新少妇，玉关能得几人归。帘下吹灰倒入霜，谩劳仙术试淮王。可怜青女云鬓湿，坐对黄花客鬓苍。词赋千年誇赤壁，琵琶终夕怨浔阳。参横未肯停缃管，犹忆前身是谢庄。午夜歌钟彻晓闻，姑苏弦管岁时新。重帘不畏三秋冷，一笑能回四座春。娃馆尚留吴苑月，冰轮曾伫梦里人。太湖万顷金波阔，欲驾扁舟再问津。坐来疏漏已三更，屈指流光百感生。五斗微名虚寄迹，千秋吾道竟何成。升沈总付当空鉴，放浪如游不夜城。谁识闲心同白月，踏歌羞逐众人行。秋至缄书付鹡鸰，犹怜风木冷虚庭。关山迢递多离合，岐路艰危任醉醒。且把茱萸浮绿蚁，更弹莲锷倚青萍。谁言星月遥相妒，此夜还须让酒星。
吴门秋月十五首·其一
作者：邓云霄
朝代：明

枫落吴江夜有霜，旅怀何以对秋光。谁将碧海一轮满，浪拟琼楼七宝装。奉使未须论博望，游仙还欲学裴航。曾闻灵药非难□，今夜遥传不死方。
吴门秋月十五首·其七
作者：邓云霄
朝代：明

白纻声悲露满衣，寻源谁复问支机。霓裳歌舞无消息，蓬海桑沧有是非。河转漂星皆北向，风高惊鹊尽南飞。秋来若忆罗浮侣，翘首天边指少微。
吴门秋月十五首·其三
作者：邓云霄
朝代：明

东海潮生带月高，谁驱雪屋驾银鳌。人间波浪嗟千顷，镜里山河祗一毫。幽思未忘秋浦夕，壮心遥寄广陵涛。那堪节序逢摇落，搔首西风问大刀。
吴门秋月十五首·其九
作者：邓云霄
朝代：明

几度悲欢叹缺圆，镜台相对两婵娟。同衾正喜金风爽，捣练空伤玉箸悬。歌动昭阳灯似昼，漏残长信夜如年。秋期三五休相误，青鸟多情为寄笺。
吴门秋月十五首·其二
作者：邓云霄
朝代：明

秋色平分一镜开，恍疑身世在瑶台。虚弓倚塞初惊雁，环壁沈池已辨灰。漫道骊龙方睡稳，忽看神女弄珠来。夜阑莫负杯中物，明日阴晴未易猜。
吴门秋月十五首·其五
作者：邓云霄
朝代：明

溟海银潢一脉通，微茫大地入轮空。何须天柱浮云外，自坐冰壶碧落中。梦后不知人化鹤，歌回犹觉气成虹。遥怜缑岭吹笙子，今在蓬莱第几宫。
吴门秋月十五首·其八
作者：邓云霄
朝代：明

琼宫高卷紫霞绡，冉冉诸仙降节朝。星佩声摇双凤曲，云车香度六龙镳。银河似隔天孙语，瑶瑟谁将帝女招。更忆乘流过采石，骑鲸无处问归潮。
吴门秋月十五首·其六
作者：邓云霄
朝代：明

人天遍放白毫光，魍魉妖蟆静自藏。露泛紫兰偏映酒，云遮红蕊更移床。楼头人倚今宵笛，雁足书封昨夜霜。怀土自伤留滞久，愿随流影到吾乡。
吴门秋月十五首·其十
作者：邓云霄
朝代：明

月转西廊夜渐幽，坐深河汉傍人流。狂飙偏逐桓伊笛，皓魄先侵庾亮楼。光射潜虬号远浦，响回嫠妇泣孤舟。寒深忽念无衣子，懒向秋窗理敝裘。
吴门秋月十五首·其十一
作者：邓云霄
朝代：明

空闺蟋蟀应鸣机，泪满流黄忆授衣。晕绕白登围正合，轮圆青海马初肥。徵兵处处防秋急，插羽年年报捷稀。寄语卢家新少妇，玉关能得几人归。
吴门秋月十五首·其十三
作者：邓云霄
朝代：明

午夜歌钟彻晓闻，姑苏弦管岁时新。重帘不畏三秋冷，一笑能回四座春。娃馆尚留吴苑月，冰轮曾伫梦里人。太湖万顷金波阔，欲驾扁舟再问津。
吴门秋月十五首·其十二
作者：邓云霄
朝代：明

帘下吹灰倒入霜，谩劳仙术试淮王。可怜青女云鬓湿，坐对黄花客鬓苍。词赋千年誇赤壁，琵琶终夕怨浔阳。参横未肯停缃管，犹忆前身是谢庄。
吴门秋月十五首·其十五
作者：邓云霄
朝代：明

秋至缄书付鹡鸰，犹怜风木冷虚庭。关山迢递多离合，岐路艰危任醉醒。且把茱萸浮绿蚁，更弹莲锷倚青萍。谁言星月遥相妒，此夜还须让酒星。
吴门秋月十五首·其十四
作者：邓云霄
朝代：明

坐来疏漏已三更，屈指流光百感生。五斗微名虚寄迹，千秋吾道竟何成。升沈总付当空鉴，放浪如游不夜城。谁识闲心同白月，踏歌羞逐众人行。
吴门秋月十五首·其四
作者：邓云霄
朝代：明

桂殿云屏风露侵，广寒应有辟寒金。怪将灵兔千年杵，散作秋声万户砧。团扇歌残金屋冷，玉箫吹去凤楼深。从来人意同天上，碧海青天夜夜心。
周昆彦夜集
作者：邓云霄
朝代：明

吴歌子夜劝君欢，秋老黄花尚未残。别后歧途堪洒泪，到来容鬓各惊看。微官转觉潘安拙，失意犹怜范叔寒。词赋长杨谁得似，未应招隐问渔竿。
和吴允兆秋草诗十二首
作者：邓云霄
朝代：明

长林啼鴂妒年芳，怜尔萧疏古道傍。楚客旅魂搴宿莽，谢家清梦落寒塘。西风匹马人千里，南国孤帆水一方。正是天涯逢岁晏，萋萋空结九回场。谁家捣练下鸣机，叹息萦砧又挂衣。山下蘼芜伤北望，朔方边马想南归。青青浥露临关尽，白白侵沙出塞微。闻道五原烽火急，战场几处傍磷飞。春郊青绿细如丝，还记香车出郭时。已衬花茵眠醉客，更承琼佩拥歌儿。芳心岂恃青皇宠，薄命难逢白帝知。回首旧游欢赏处，疏烟残照总离离。秋来满目尽堪伤，叶冷枝斜不任霜。夜静荒原闻蟋蟀，风吹旷野见牛羊。平铺秋色浑无际，暗惜春期渺未央。莫向金天怨摇落，李家池馆爱迎凉。皂雕高掣阵云平，猎骑骎骎出汉营。霜剪蓬蒿狐穴浅，风生沙碛马蹄轻。烧荒已见无遗烬，丛薄谁云有伏兵。极目萧条空万里，更催飞将取龙城。晚上平皋叹后凋，寒堤望去正迢迢。芳菲漫自疑蘅杜，零落谁能辨艾萧？临水数枝斜日短，连天一色断鸿遥。可怜仲蔚无人问，惆怅高踪竟寂寥。秋老空嗟百卉腓，愁心此夕转依依。征夫泪落明妃冢，少妇苔侵长信扉。天外关山何处尽？阶前綦履向来稀。红颜渐与群芳歇，来岁王孙归未归。步出溪桥俨画图，残黄衰绿满平芜。泥寒归燕能留否？露重啼螀近有无。故国田园荒径没，前朝陵阙野烟孤。古来兴废皆如此，一笑牛山只自愚。风日襄阳破旅愁，大堤碱月竞遨游。曾依柳幕窥青眼，厌向芦花伴白头。肠断春光思令节，情连秋水隔芳洲。行行莫畏逢多露，汉女从来未易求。岁岁他乡滞客星，秋深野蔓匝虚庭。悲风卷箨征衣薄，寒雨鸣条旅梦醒。秀色正宜迷晓蝶，枯茎何意化流萤。物华代谢光阴速，帘外蛩声不忍听。掩卷幽窗秋气高，无端心绪折残蒿。徒伤飒飒摇书带，宁复霏霏乱客袍。好制薜萝招隐士，欲芟荒秽续离骚。茅斋寄在层岩畔，木落空山猿夜号。有客如痴又似狂，忧生怀国两茫茫。羁栖更忆仙人种，飘泊难寻不死乡。温对黄花悲九日，何时绿野转三阳？谁知寸草心偏苦，未报春晖意倍长。
和吴允兆秋草诗十二首·其一
作者：邓云霄
朝代：明

长林啼鴂妒年芳，怜尔萧疏古道傍。楚客旅魂搴宿莽，谢家清梦落寒塘。西风匹马人千里，南国孤帆水一方。正是天涯逢岁晏，萋萋空结九回场。
和吴允兆秋草诗十二首·其七
作者：邓云霄
朝代：明

秋老空嗟百卉腓，愁心此夕转依依。征夫泪落明妃冢，少妇苔侵长信扉。天外关山何处尽？阶前綦履向来稀。红颜渐与群芳歇，来岁王孙归未归。
和吴允兆秋草诗十二首·其三
作者：邓云霄
朝代：明

春郊青绿细如丝，还记香车出郭时。已衬花茵眠醉客，更承琼佩拥歌儿。芳心岂恃青皇宠，薄命难逢白帝知。回首旧游欢赏处，疏烟残照总离离。
和吴允兆秋草诗十二首·其九
作者：邓云霄
朝代：明

风日襄阳破旅愁，大堤碱月竞遨游。曾依柳幕窥青眼，厌向芦花伴白头。肠断春光思令节，情连秋水隔芳洲。行行莫畏逢多露，汉女从来未易求。
和吴允兆秋草诗十二首·其二
作者：邓云霄
朝代：明

谁家捣练下鸣机，叹息萦砧又挂衣。山下蘼芜伤北望，朔方边马想南归。青青浥露临关尽，白白侵沙出塞微。闻道五原烽火急，战场几处傍磷飞。
和吴允兆秋草诗十二首·其五
作者：邓云霄
朝代：明

皂雕高掣阵云平，猎骑骎骎出汉营。霜剪蓬蒿狐穴浅，风生沙碛马蹄轻。烧荒已见无遗烬，丛薄谁云有伏兵。极目萧条空万里，更催飞将取龙城。
和吴允兆秋草诗十二首·其八
作者：邓云霄
朝代：明

步出溪桥俨画图，残黄衰绿满平芜。泥寒归燕能留否？露重啼螀近有无。故国田园荒径没，前朝陵阙野烟孤。古来兴废皆如此，一笑牛山只自愚。
和吴允兆秋草诗十二首·其六
作者：邓云霄
朝代：明

晚上平皋叹后凋，寒堤望去正迢迢。芳菲漫自疑蘅杜，零落谁能辨艾萧？临水数枝斜日短，连天一色断鸿遥。可怜仲蔚无人问，惆怅高踪竟寂寥。
和吴允兆秋草诗十二首·其十
作者：邓云霄
朝代：明

岁岁他乡滞客星，秋深野蔓匝虚庭。悲风卷箨征衣薄，寒雨鸣条旅梦醒。秀色正宜迷晓蝶，枯茎何意化流萤。物华代谢光阴速，帘外蛩声不忍听。
和吴允兆秋草诗十二首·其十一
作者：邓云霄
朝代：明

掩卷幽窗秋气高，无端心绪折残蒿。徒伤飒飒摇书带，宁复霏霏乱客袍。好制薜萝招隐士，欲芟荒秽续离骚。茅斋寄在层岩畔，木落空山猿夜号。
和吴允兆秋草诗十二首·其十二
作者：邓云霄
朝代：明

有客如痴又似狂，忧生怀国两茫茫。羁栖更忆仙人种，飘泊难寻不死乡。温对黄花悲九日，何时绿野转三阳？谁知寸草心偏苦，未报春晖意倍长。
和吴允兆秋草诗十二首·其四
作者：邓云霄
朝代：明

秋来满目尽堪伤，叶冷枝斜不任霜。夜静荒原闻蟋蟀，风吹旷野见牛羊。平铺秋色浑无际，暗惜春期渺未央。莫向金天怨摇落，李家池馆爱迎凉。
和吴翁晋梅花诗十三首
作者：邓云霄
朝代：明

疏影干云百尺长，东风一夜入含章。庭森玉树浑无叶，雪度瑶池却有香。淑气潜回迎献岁，幽姿迥出擅群芳。寄言二八楼头女，若个新妆胜寿阳。彼美珠袍白氎巾，翩翩高步自殊伦。若非海外餐霞客，定是林间捉麈人。霜雪任教侵傲骨，溪山真合老闲身。对君如坐冰壶里，懒逐渔舟去问津。芳讯迢遥竟若何，陇头缄意待君过。西施窈窕无装束，卫玠清癯怯绮罗。小苑孤眠和冷月，横塘斜立溯微波。莫嫌开处寒仍敛，占断春光不在多。近识仙人萼绿华，娉婷疑在太清家。洗妆银浦消残黛，种玉蓝田吐瑞花。春信欲传青鸟使，香风遥隔白鸾车。羞随桃李同门径，日暮低枝倚狭斜。怜尔花神彻底清，晓风拂槛报平明。却嫌荀令香还重，更笑湘妃态未轻。霜冷天高衣袖湿，参横月落梦魂惊。忽闻荒戍吹残角，肠断空山半夜情。独持风格见孤标，不学修眉与细腰。近水宜承交甫佩，傍山应挂许由瓢。折来霜月怜香淡，寄去乡关怨路遥。只有幽兰湘浦上，芳魂千里可同招。脉脉春心结万重，凭栏不语若为容。共誇宾客盈金谷，谁识天人下玉峰？缟带翩跹低复举，翠翘缥缈淡还浓。也知不杂阳台雨，尘梦无缘莫浪逢。难道春归物物同，北枝独自怨东风。愁云匝地寒无影，飞雪迷天望若空。取醉径须浮太白，寻芳何用觅残红。贮香换骨谁能事，荣落应知属化工。嫩绿平原半未匀，馀寒蜂蝶敢相亲。谁知他日调羹手，元是高斋卧雪人。环佩轻摇乘好月，琼瑶碎踏乱香尘。六街车马应无数，空谷孤芳孰探春。东阁栽来大几围，古今清梦眼中稀。应怜国色羞红粉，始信山人是白衣。旷野萧疏幽兴发，闲堂寂静宦情微。五陵年少如相问，不用披裘更策肥。何处寒花拂曙晖，行春相见转依依。雪深庾岭书来少，水绕孤山客到稀。乘兴移尊临浦岸，留香扫地锁郊扉。青皇为惜冰肌瘦，莫遣飞飞乱点衣。凌风却月尽荒邱，何逊多情恋旧游。借问弄珠来洛浦，能如骑鹤上扬州。年年春到催花发，处处风吹逐水流。回首别离心欲折，数声长笛倚危楼。有女仆春日暮时，淡妆独立嗅寒枝。柔肠暗许檀心合，艳质休教柳眼窥。顾影檐前聊索笑，倾筐树底重相思。可怜清绝无尘染，魏紫姚黄总不知。
和吴翁晋梅花诗十三首·其一
作者：邓云霄
朝代：明

疏影干云百尺长，东风一夜入含章。庭森玉树浑无叶，雪度瑶池却有香。淑气潜回迎献岁，幽姿迥出擅群芳。寄言二八楼头女，若个新妆胜寿阳。
和吴翁晋梅花诗十三首·其七
作者：邓云霄
朝代：明

脉脉春心结万重，凭栏不语若为容。共誇宾客盈金谷，谁识天人下玉峰？缟带翩跹低复举，翠翘缥缈淡还浓。也知不杂阳台雨，尘梦无缘莫浪逢。
和吴翁晋梅花诗十三首·其三
作者：邓云霄
朝代：明

芳讯迢遥竟若何，陇头缄意待君过。西施窈窕无装束，卫玠清癯怯绮罗。小苑孤眠和冷月，横塘斜立溯微波。莫嫌开处寒仍敛，占断春光不在多。
和吴翁晋梅花诗十三首·其九
作者：邓云霄
朝代：明

嫩绿平原半未匀，馀寒蜂蝶敢相亲。谁知他日调羹手，元是高斋卧雪人。环佩轻摇乘好月，琼瑶碎踏乱香尘。六街车马应无数，空谷孤芳孰探春。
和吴翁晋梅花诗十三首·其二
作者：邓云霄
朝代：明

彼美珠袍白氎巾，翩翩高步自殊伦。若非海外餐霞客，定是林间捉麈人。霜雪任教侵傲骨，溪山真合老闲身。对君如坐冰壶里，懒逐渔舟去问津。
和吴翁晋梅花诗十三首·其五
作者：邓云霄
朝代：明

怜尔花神彻底清，晓风拂槛报平明。却嫌荀令香还重，更笑湘妃态未轻。霜冷天高衣袖湿，参横月落梦魂惊。忽闻荒戍吹残角，肠断空山半夜情。
和吴翁晋梅花诗十三首·其八
作者：邓云霄
朝代：明

难道春归物物同，北枝独自怨东风。愁云匝地寒无影，飞雪迷天望若空。取醉径须浮太白，寻芳何用觅残红。贮香换骨谁能事，荣落应知属化工。
和吴翁晋梅花诗十三首·其六
作者：邓云霄
朝代：明

独持风格见孤标，不学修眉与细腰。近水宜承交甫佩，傍山应挂许由瓢。折来霜月怜香淡，寄去乡关怨路遥。只有幽兰湘浦上，芳魂千里可同招。
和吴翁晋梅花诗十三首·其十
作者：邓云霄
朝代：明

东阁栽来大几围，古今清梦眼中稀。应怜国色羞红粉，始信山人是白衣。旷野萧疏幽兴发，闲堂寂静宦情微。五陵年少如相问，不用披裘更策肥。
和吴翁晋梅花诗十三首·其十一
作者：邓云霄
朝代：明

何处寒花拂曙晖，行春相见转依依。雪深庾岭书来少，水绕孤山客到稀。乘兴移尊临浦岸，留香扫地锁郊扉。青皇为惜冰肌瘦，莫遣飞飞乱点衣。
和吴翁晋梅花诗十三首·其十三
作者：邓云霄
朝代：明

有女仆春日暮时，淡妆独立嗅寒枝。柔肠暗许檀心合，艳质休教柳眼窥。顾影檐前聊索笑，倾筐树底重相思。可怜清绝无尘染，魏紫姚黄总不知。
和吴翁晋梅花诗十三首·其十二
作者：邓云霄
朝代：明

凌风却月尽荒邱，何逊多情恋旧游。借问弄珠来洛浦，能如骑鹤上扬州。年年春到催花发，处处风吹逐水流。回首别离心欲折，数声长笛倚危楼。
和吴翁晋梅花诗十三首·其四
作者：邓云霄
朝代：明

近识仙人萼绿华，娉婷疑在太清家。洗妆银浦消残黛，种玉蓝田吐瑞花。春信欲传青鸟使，香风遥隔白鸾车。羞随桃李同门径，日暮低枝倚狭斜。
和山寺闻梵
作者：邓云霄
朝代：明

寻真曲磴踏莓苔，步入招提万念灰。深院数声钟磬发，空山一道海潮来。香云散叶团华盖，宝雨飞花满法台。诵罢安禅还施食，寄言猿鸟莫相猜。
和懒庵八睡诗夕睡
作者：邓云霄
朝代：明

谁信华胥在小斋？人间万事总忘怀。閒来展簟看山卧，山气新晴夕更佳。
和李烟客对雪见怀之作
作者：邓云霄
朝代：明

雪洒南天景物新，家家惊犬呔同云。风前飞絮传佳句，梦里移舟正忆君。木榻冷侵高士卧，帛书寒阻断鸿群。阴飙杀气来何急，闻道辽阳损汉军。
和李自得题咏小园上下平韵三十首 其一 一东
作者：邓云霄
朝代：明

青门在郭东，小筑偶然同。只爱山溪胜，非关木石工。幽栖宜地僻，简出免途穷。自觉悬车稳，揶揄笑阮公。
和李自得题咏小园上下平韵三十首 其七 七虞
作者：邓云霄
朝代：明

荒园浮水镜，人拟小方壶。山岳交回护，烟波幻有无。客从穿竹至，酒向隔村沽。半醉摇渔艇，还如泛五湖。
和李自得题咏小园上下平韵三十首 其三 三江
作者：邓云霄
朝代：明

昔曾为壮士，侠气近来降。学道抛金剑，忘怀倒玉缸。竹烟朝沐发，松月夜窥窗。莫道耕无偶，沙边鹤一双。
和李自得题咏小园上下平韵三十首 其三十 十五咸
作者：邓云霄
朝代：明

众口自喃喃，忧讥更畏谗。欲平急水浪，休使满风帆。竹牖偏临沼，松庵合傍岩。黄精冬可斸，吾已制长镵。
和李自得题咏小园上下平韵三十首 其九 九佳
作者：邓云霄
朝代：明

池亭粗部置，水石略安排。碧乳翻茶碗，丹砂贮药斋。看山朝更爽，弄霭夕还佳。徙倚高台上，雄风快入怀。
和李自得题咏小园上下平韵三十首 其二 二冬
作者：邓云霄
朝代：明

城池离二里，溪壑隔千重。叹世时歌凤，无才愧卧龙。偶留人下榻，睡到日高舂。晏起科头者，天南一老农。
和李自得题咏小园上下平韵三十首 其二十 五歌
作者：邓云霄
朝代：明

坐久潮侵户，眠多云满窝。懒裁穷鸟赋，厌听饭牛歌。火宅城中地，冰壶槛外波。自无经世策，敢浪说挥戈。
和李自得题咏小园上下平韵三十首 其二十一 六麻
作者：邓云霄
朝代：明

荒圃惟栽菊，清溪亦浣花。藜床临水石，笔格染烟霞。静坐乌皮几，闲鞭白鼻䯄。马头尘十丈，失笑忆京华。
和李自得题咏小园上下平韵三十首 其二十七 十二侵
作者：邓云霄
朝代：明

无营宜息踵，有客是知音。幽意谐山水，高谈遍古今。人如沮溺耦，溪比武陵深。得句非相促，和风起浪吟。
和李自得题咏小园上下平韵三十首 其二十三 八庚
作者：邓云霄
朝代：明

濯足溪头罢，还随独鹤行。迂疏成漫叟，礼法恕狂生。好鸟频催酒，清风为解酲。眼前多乐事，身后总浮名。
和李自得题咏小园上下平韵三十首 其二十九 十四盐
作者：邓云霄
朝代：明

吏隐昔难兼，归休万虑恬。濠鱼还自乐，崖蜜为谁甜？行处水窥影，坐时风入帘。忘言惟抱膝，适意略掀髯。
和李自得题咏小园上下平韵三十首 其二十二 七阳
作者：邓云霄
朝代：明

辋川同啸咏，千古羡裴王。胜地输前辈，高风接后行。园林留上客，骚雅共平章。试掬池边水，澄泓泛墨香。
和李自得题咏小园上下平韵三十首 其二十五 十蒸
作者：邓云霄
朝代：明

波光碧四澄，俯槛若怀冰。傲骨能轻举，罡风亦可乘。龙车随竹杖，月路引金绳。近悟逍遥理，高于入定僧。
和李自得题咏小园上下平韵三十首 其二十八 十三覃
作者：邓云霄
朝代：明

避喧来净土，清景澹相涵。山色拖空翠，天光抱蔚蓝。翚飞楼直上，鸟鷇手堪探。厌苦人间事，嵇康七不堪。
和李自得题咏小园上下平韵三十首 其二十六 十一尤
作者：邓云霄
朝代：明

晓起望南亩，烟中听叱牛。笑看耕耨者，只为稻粱谋。作苦怜终岁，登场喜有秋。社觞须痛饮，满瓮足新篘。
和李自得题咏小园上下平韵三十首 其二十四 九青
作者：邓云霄
朝代：明

楼角响风铃，秋声日夜听。霞红天似醉，云破月如醒。乍觉游仙梦，因之展道经。藜光谁借照，太乙老人星。
和李自得题咏小园上下平韵三十首 其五 五微
作者：邓云霄
朝代：明

小楼穿象外，当夏觅秋衣。星宿巡檐度，云霞拂槛飞。龙衔真诰下，鹤驾列仙归。招手洞天使，何人应少微。
和李自得题咏小园上下平韵三十首 其八 八齐
作者：邓云霄
朝代：明

地远人稀到，心闲物自齐。醉残卯后酒，梦破午时鸡。得句敲青竹，微吟步绿堤。幽亭堪点笔，蜗篆已留题。
和李自得题咏小园上下平韵三十首 其六 六鱼
作者：邓云霄
朝代：明

放浪郊原外，相羊水竹居。垂纶聊取适，洗耳异逃虚。兰径呼僮扫，芝田或自锄。昼长开卷懒，云湿一床书。
和李自得题咏小园上下平韵三十首 其十 十灰
作者：邓云霄
朝代：明

七载赋归来，柴门静不开。故人频劝驾，明主解怜才。击水惭鹏翮，生身是鹤胎。琼华台畔吏，差可并三台。
和李自得题咏小园上下平韵三十首 其十一 十一真
作者：邓云霄
朝代：明

宦拙非无命，诗成若有神。宫商一以叶，鱼鸟自相亲。白眼宜投帻，青云叹积薪。未须论出处，草莽固称臣。
和李自得题咏小园上下平韵三十首 其十七 二萧
作者：邓云霄
朝代：明

地近紫霞里，仙踪久寂寥。楼台动遐想，笙鹤似相招。九转虚丹室，三山透海潮。翛然乘兴往，岂惮业风飘。
和李自得题咏小园上下平韵三十首 其十三 十三元
作者：邓云霄
朝代：明

抱膝荒凉地，缘何号镜园？一溪斜进艇，四沼曲环轩。白练烟中净，青铜浪里翻。临流闲照胆，挥麈欲忘言。
和李自得题咏小园上下平韵三十首 其十九 四豪
作者：邓云霄
朝代：明

既同元亮隐，休续屈原骚。骨懒非缘病，名微不用逃。百忧缠世网，一醉解天韬。直任渔人入，前溪密种桃。
和李自得题咏小园上下平韵三十首 其十二 十二文
作者：邓云霄
朝代：明

自从东郭隐，已谢北山文。诗许山僧校，名羞女子闻。一竿严濑月，数亩鹿门云。借问鸳班客，何如鸥鹭群？
和李自得题咏小园上下平韵三十首 其十五 十五删
作者：邓云霄
朝代：明

远枉青莲驾，重瞻紫气还。诗名高海内，浪迹寄人间。击钵催联句，支颐共看山。细谈濠上理，身外得长闲。
和李自得题咏小园上下平韵三十首 其十八 三肴
作者：邓云霄
朝代：明

有地堪藏拙，无心作解嘲。琴知闲里趣，水似淡中交。清静参禅理，盈虚玩易爻。怪无蝇鼠到，蔬笋在香庖。
和李自得题咏小园上下平韵三十首 其十六 一先
作者：邓云霄
朝代：明

垒石置浮屋，因名书画船。任他风动地，只坐水中天。重待石帆驾，轻输莲叶仙。何时泛东海，一借祖龙鞭？
和李自得题咏小园上下平韵三十首 其十四 十四寒
作者：邓云霄
朝代：明

山水绝人境，楼台逼广寒。且携修月斧，更整切云冠。桂树笼虚阙，银河澜浅澜。游仙别有路，指点问星官。
和李自得题咏小园上下平韵三十首 其四 四支
作者：邓云霄
朝代：明

为园曾几月，花果亦频移。燕入惊新主，鸥归识旧池。听禽徐度曲，对客细敲诗。何必千间厦，巢林只一枝。
和李自得题咏小园上下平韵三十首·一东
作者：邓云霄
朝代：明

青门在郭东，小筑偶然同。只爱山溪胜，非关木石工。幽栖宜地僻，简出免途穷。自觉悬车稳，揶揄笑阮公。城池离二里，溪壑隔千重。叹世时歌凤，无才愧卧龙。偶留人下榻，睡到日高舂。晏起科头者，天南一老农。昔曾为壮士，侠气近来降。学道抛金剑，忘怀倒玉缸。竹烟朝沐发，松月夜窥窗。莫道耕无偶，沙边鹤一双。为园曾几月，花果亦频移。燕入惊新主，鸥归识旧池。听禽徐度曲，对客细敲诗。何必千间厦，巢林只一枝。小楼穿象外，当夏觅秋衣。星宿巡檐度，云霞拂槛飞。龙衔真诰下，鹤驾列仙归。招手洞天使，何人应少微。放浪郊原外，相羊水竹居。垂纶聊取适，洗耳异逃虚。兰径呼僮扫，芝田或自锄。昼长开卷懒，云湿一床书。荒园浮水镜，人拟小方壶。山岳交回护，烟波幻有无。客从穿竹至，酒向隔村沽。半醉摇渔艇，还如泛五湖。地远人稀到，心闲物自齐。醉残卯后酒，梦破午时鸡。得句敲青竹，微吟步绿堤。幽亭堪点笔，蜗篆已留题。池亭粗部置，水石略安排。碧乳翻茶碗，丹砂贮药斋。看山朝更爽，弄霭夕还佳。徙倚高台上，雄风快入怀。七载赋归来，柴门静不开。故人频劝驾，明主解怜才。击水惭鹏翮，生身是鹤胎。琼华台畔吏，差可并三台。宦拙非无命，诗成若有神。宫商一以叶，鱼鸟自相亲。白眼宜投帻，青云叹积薪。未须论出处，草莽固称臣。自从东郭隐，已谢北山文。诗许山僧校，名羞女子闻。一竿严濑月，数亩鹿门云。借问鸳班客，何如鸥鹭群？抱膝荒凉地，缘何号镜园？一溪斜进艇，四沼曲环轩。白练烟中净，青铜浪里翻。临流闲照胆，挥麈欲忘言。山水绝人境，楼台逼广寒。且携修月斧，更整切云冠。桂树笼虚阙，银河澜浅澜。游仙别有路，指点问星官。远枉青莲驾，重瞻紫气还。诗名高海内，浪迹寄人间。击钵催联句，支颐共看山。细谈濠上理，身外得长闲。垒石置浮屋，因名书画船。任他风动地，只坐水中天。重待石帆驾，轻输莲叶仙。何时泛东海，一借祖龙鞭？地近紫霞里，仙踪久寂寥。楼台动遐想，笙鹤似相招。九转虚丹室，三山透海潮。翛然乘兴往，岂惮业风飘。有地堪藏拙，无心作解嘲。琴知闲里趣，水似淡中交。清静参禅理，盈虚玩易爻。怪无蝇鼠到，蔬笋在香庖。既同元亮隐，休续屈原骚。骨懒非缘病，名微不用逃。百忧缠世网，一醉解天韬。直任渔人入，前溪密种桃。坐久潮侵户，眠多云满窝。懒裁穷鸟赋，厌听饭牛歌。火宅城中地，冰壶槛外波。自无经世策，敢浪说挥戈。荒圃惟栽菊，清溪亦浣花。藜床临水石，笔格染烟霞。静坐乌皮几，闲鞭白鼻䯄。马头尘十丈，失笑忆京华。辋川同啸咏，千古羡裴王。胜地输前辈，高风接后行。园林留上客，骚雅共平章。试掬池边水，澄泓泛墨香。濯足溪头罢，还随独鹤行。迂疏成漫叟，礼法恕狂生。好鸟频催酒，清风为解酲。眼前多乐事，身后总浮名。楼角响风铃，秋声日夜听。霞红天似醉，云破月如醒。乍觉游仙梦，因之展道经。藜光谁借照，太乙老人星。波光碧四澄，俯槛若怀冰。傲骨能轻举，罡风亦可乘。龙车随竹杖，月路引金绳。近悟逍遥理，高于入定僧。晓起望南亩，烟中听叱牛。笑看耕耨者，只为稻粱谋。作苦怜终岁，登场喜有秋。社觞须痛饮，满瓮足新篘。无营宜息踵，有客是知音。幽意谐山水，高谈遍古今。人如沮溺耦，溪比武陵深。得句非相促，和风起浪吟。避喧来净土，清景澹相涵。山色拖空翠，天光抱蔚蓝。翚飞楼直上，鸟鷇手堪探。厌苦人间事，嵇康七不堪。吏隐昔难兼，归休万虑恬。濠鱼还自乐，崖蜜为谁甜？行处水窥影，坐时风入帘。忘言惟抱膝，适意略掀髯。众口自喃喃，忧讥更畏谗。欲平急水浪，休使满风帆。竹牖偏临沼，松庵合傍岩。黄精冬可斸，吾已制长镵。
和梦美人送花诗
作者：邓云霄
朝代：明

宴罢高楼卧锦裀，多情遥赠一枝春。翩跹不让行云女，芳艳偏怜化蝶人。送去长廊摇玉佩，醒来馀馥染罗巾。仙踪定落吴王苑，香径湖边再问津。
和毓庭秋日听雨忆镜园之作步元韵速之
作者：邓云霄
朝代：明

秋衣制就剪池荷，槛外风翻四面波。积雨冲泥来客少，开轩独酌晚凉多。观涛不浅乘潮兴，玩世谁同击筑歌。倚玉亭前新笋绿，殷勤时待子猷过。
和申瑶翁咏物十四首 其一 竹粉
作者：邓云霄
朝代：明

万竿晴拂渭川烟，解琼箨枝自皛然。湘水裙摇珠佩冷，葛陂云护玉龙眠。看来翻恨何郎妒，栽处应将汉署连。六月林间犹带雪，可留清韵待群贤。
和申瑶翁咏物十四首 其七 荷珠
作者：邓云霄
朝代：明

绿波深处近鲛宫，颗颗新翻翠盖中。光浸冰盘霏早露，影回浮仙掌舞风。谁将罗袖探骊颔，忽有琼浆泻碧筒。自是若耶多堕珥，歌声遥隔在江东。
和申瑶翁咏物十四首 其三 花影
作者：邓云霄
朝代：明

瑶台仙态自重重，色相元来未是空。暂试新妆临晓镜，更怜残照倚东风。洛神解佩淩波上，巫女行云度峡中。几向雕兰频想像，蛾眉偏爱月如弓。
和申瑶翁咏物十四首 其九 睡蝶
作者：邓云霄
朝代：明

燕懒莺慵春昼长，舞残粉翅未须忙。倦依柳幕为苏帐，静儭花茵作宝床。酣处不知弦管促，醒来犹觉梦魂香。漆园傲吏籧籧后，赋得新诗浪拟庄。
和申瑶翁咏物十四首 其二 松涛
作者：邓云霄
朝代：明

龙鳞蹙沓起狂飙，虎啸空山动泬㵳。万树忽飞秦帝雨，千岩遥涌浙江潮。徂徕欲驾神鳌去，精卫宁衔大木飘。澎湃寒声催作赋，八乘雄笔未须骄。
和申瑶翁咏物十四首 其五 烟柳
作者：邓云霄
朝代：明

垂丝百尺荫红桥，香蔼茏葱半未消。眉黛拂残留淡粉，舞腰凝望隔轻绡。章台雨过霏霏湿，隋苑霞明冉冉娇。十里紫骝迷去影，临风谁折最长条。
和申瑶翁咏物十四首 其八 烛泪
作者：邓云霄
朝代：明

兰堂张宴夜将阑，锦幕风摇宝炬残。乍看新花生火树，俄惊仙露满铜盘。光浮珠汗心偏热，暗湿鲛绡焰觉寒。恐有向隅孤影里，寄言豪客莫穷欢。
和申瑶翁咏物十四首 其六 梅雪
作者：邓云霄
朝代：明

玄冥变律转青皇，瑶树琼花兢晓妆。梦入罗浮偏觉冷，舟回剡曲暗闻香。惠连赋就枝横月，何逊诗成笔带霜。莫向蓝关觅春信，陇头消息正茫茫。
和申瑶翁咏物十四首 其十 雁字
作者：邓云霄
朝代：明

书传关塞近如何，遥见宾鸿阵阵过。雪窖海边斜系帛，锦纹天外倩飞梭。迹分苍颉阶前鸟，巧换山阴院里鹅。几幅练裙堪点染，潇湘空阔静无波。
和申瑶翁咏物十四首 其十一 香尘
作者：邓云霄
朝代：明

日暖花明风正狂，马蹄终日踏花忙。谁家罗袜莲生足，几处兰樽曲绕梁。衣染龙涎呈妙舞，埃笼檀晕掩新妆。芬芳岂独誇金谷，别有西施响屧廊。
和申瑶翁咏物十四首 其十三 麦浪
作者：邓云霄
朝代：明

满陇新风翠穗浮，遥惊沧海在平畴。桃花似涌青青沫，竹箭如翻渐渐流。萧瑟乱霏高凤雨，涟漪堪泛范家舟。更看万顷黄云暮，四月狂涛已报秋。
和申瑶翁咏物十四首 其十二 游丝
作者：邓云霄
朝代：明

微云淡日养花天，银缕高飞百丈牵。欲度金针窥绣阁，更随红袖拂秋千。香风送去缠花片，细雨徐沾著柳绵。莫道轻盈不堪织，莺梭戛戛锦丛边。
和申瑶翁咏物十四首 其十四 月露
作者：邓云霄
朝代：明

秋夕烟消万里天，冰轮沆瀣两澄鲜。洗妆半湿霓裳袖，扬彩轻沾玉井莲。不用方诸偏滴沥，直从仙掌望婵娟。夜寒宫瓦层澜动，犹伴长门玉箸悬。
和申瑶翁咏物十四首 其四 雪花
作者：邓云霄
朝代：明

蕊宫天女下仙台，剪落琼枝片片开。邹谷未缘吹暖律，梁园先觉报春梅。暗香总入冰壶淡，素质非惊玉笛催。羞向群芳誇皎洁，灵根元是倚云栽。
和申瑶翁咏物十四首·竹粉
作者：邓云霄
朝代：明

万竿晴拂渭川烟，解琼箨枝自皛然。湘水裙摇珠佩冷，葛陂云护玉龙眠。看来翻恨何郎妒，栽处应将汉署连。六月林间犹带雪，可留清韵待群贤。龙鳞蹙沓起狂飙，虎啸空山动泬㵳。万树忽飞秦帝雨，千岩遥涌浙江潮。徂徕欲驾神鳌去，精卫宁衔大木飘。澎湃寒声催作赋，八乘雄笔未须骄。瑶台仙态自重重，色相元来未是空。暂试新妆临晓镜，更怜残照倚东风。洛神解佩淩波上，巫女行云度峡中。几向雕兰频想像，蛾眉偏爱月如弓。蕊宫天女下仙台，剪落琼枝片片开。邹谷未缘吹暖律，梁园先觉报春梅。暗香总入冰壶淡，素质非惊玉笛催。羞向群芳誇皎洁，灵根元是倚云栽。垂丝百尺荫红桥，香蔼茏葱半未消。眉黛拂残留淡粉，舞腰凝望隔轻绡。章台雨过霏霏湿，隋苑霞明冉冉娇。十里紫骝迷去影，临风谁折最长条。玄冥变律转青皇，瑶树琼花兢晓妆。梦入罗浮偏觉冷，舟回剡曲暗闻香。惠连赋就枝横月，何逊诗成笔带霜。莫向蓝关觅春信，陇头消息正茫茫。绿波深处近鲛宫，颗颗新翻翠盖中。光浸冰盘霏早露，影回浮仙掌舞风。谁将罗袖探骊颔，忽有琼浆泻碧筒。自是若耶多堕珥，歌声遥隔在江东。兰堂张宴夜将阑，锦幕风摇宝炬残。乍看新花生火树，俄惊仙露满铜盘。光浮珠汗心偏热，暗湿鲛绡焰觉寒。恐有向隅孤影里，寄言豪客莫穷欢。燕懒莺慵春昼长，舞残粉翅未须忙。倦依柳幕为苏帐，静儭花茵作宝床。酣处不知弦管促，醒来犹觉梦魂香。漆园傲吏籧籧后，赋得新诗浪拟庄。书传关塞近如何，遥见宾鸿阵阵过。雪窖海边斜系帛，锦纹天外倩飞梭。迹分苍颉阶前鸟，巧换山阴院里鹅。几幅练裙堪点染，潇湘空阔静无波。日暖花明风正狂，马蹄终日踏花忙。谁家罗袜莲生足，几处兰樽曲绕梁。衣染龙涎呈妙舞，埃笼檀晕掩新妆。芬芳岂独誇金谷，别有西施响屧廊。微云淡日养花天，银缕高飞百丈牵。欲度金针窥绣阁，更随红袖拂秋千。香风送去缠花片，细雨徐沾著柳绵。莫道轻盈不堪织，莺梭戛戛锦丛边。满陇新风翠穗浮，遥惊沧海在平畴。桃花似涌青青沫，竹箭如翻渐渐流。萧瑟乱霏高凤雨，涟漪堪泛范家舟。更看万顷黄云暮，四月狂涛已报秋。秋夕烟消万里天，冰轮沆瀣两澄鲜。洗妆半湿霓裳袖，扬彩轻沾玉井莲。不用方诸偏滴沥，直从仙掌望婵娟。夜寒宫瓦层澜动，犹伴长门玉箸悬。
和程鹿蘋年兄望辋川忆蓝桥二律
作者：邓云霄
朝代：明

辋川旧迹留天地，更有新篇泣鬼神。山水性情谐独往，裴王同调自相亲。唱酬尚忆诗兼画，今古空悲世阅人。来者为谁堪一笑，却疑游客是前身。巫山入梦竟虚传，洛浦逢人亦惘然。争似琼浆才一酌，直从天路化双仙。凤凰定逐吹箫侣，杵臼应留种玉田。寄谢多情栏下水，清波肯到鹊桥边。
和程鹿蘋年兄望辋川忆蓝桥二律·其一
作者：邓云霄
朝代：明

辋川旧迹留天地，更有新篇泣鬼神。山水性情谐独往，裴王同调自相亲。唱酬尚忆诗兼画，今古空悲世阅人。来者为谁堪一笑，却疑游客是前身。
和程鹿蘋年兄望辋川忆蓝桥二律·其二
作者：邓云霄
朝代：明

巫山入梦竟虚传，洛浦逢人亦惘然。争似琼浆才一酌，直从天路化双仙。凤凰定逐吹箫侣，杵臼应留种玉田。寄谢多情栏下水，清波肯到鹊桥边。
和米君梦秋柳诗十二首
作者：邓云霄
朝代：明

大堤迢递接平沙，树影萧条冷万家。密叶昔时啼好鸟，悲风此夕噪寒鸦。残妆尚结三春恨，微霰如飘二月花。寄谢白家新宠妾，莫将颜色向人誇。驿舍旗亭各渺漫，临风踠地倩人看。阳关唱后多伤别，长笛吹来不耐寒。逝水遥怜随落叶，柔条谁复系离鞍。天涯岁晏乡心苦，折赠空嗟道路难。弱缕凋零绕画楹，青楼绾结若为情。愁深巧黛难长好，寒入纤腰暗自惊。半幅征衫司马泪，数声残角亚夫营。年年惆怅封侯事，少妇深闺怨未平。忆昔隋家骋逸游，曾将锦缆系龙舟。春流汴树通淮水，秋色芜城对古邱。十二雕栏忘御道，三千红粉失迷楼。更闻桥上箫声急，一夜征人尽白头。走马章台问故枝，秋原宿莽正离离。和风淡日还无力，凉露清霜岂自持。旧苑腰肢非昔态，暮天云雨到今疑。含情欲向湘江咽，江水东流无尽时。谁道春宫宠爱新，恩波已落玉河滨。应同团扇凄凉影，共伴长门寂寞身。舞罢夜怜罗袖薄，眠多朝惜翠眉颦。素娥有意还相照，青女何心更妒人。物色关心天一方，临堤秋望浩茫茫。徒伤白日偏催岁，怪尔青丝亦带霜。门径萧森怀靖节，锻炉凉冷忆嵇康。谁能更作江南赋？此夜思归意倍长。广幕阴阴嫩绿齐，荒郊早已报莎鸡。根连杜若寒江落，影入蒹葭返照低。自有烟鬟留客醉，何须露脸向人啼。闲来指点伤心处，渭水城边灞岸西。试问愁心近若何，淮南木落洞庭波。倚楼不见回风舞，隔水如闻蹋地歌。浪作丰容矜窈窕，空令岁月易蹉跎。谁家叹息秋衿薄？曲卷砧声向晚多。暮暮朝朝怨未消，汉南人去路迢遥。不同青桂争秋色，却向丹枫映暮潮。宾雁掠枝惊断线，寒蝉失翳欲辞条。行行试上台城望，一片残烟锁六朝。伯劳东去燕西飞。转眼容华有是非。月浸白门孤枕冷，树迎乌榜几人归。盈盈波上骄罗袜，脉脉江干换绿衣。不记别离今近远，请看旧植渐成围。遨游偏忆少年场，一曲琵琶陌上桑。颜色此时伤黯澹，风花往日笑颠狂。荣枯有分谁为主？天地无心莫较量。闻道东君回玉辇，好开眉黛试新妆。
和米君梦秋柳诗十二首·其一
作者：邓云霄
朝代：明

大堤迢递接平沙，树影萧条冷万家。密叶昔时啼好鸟，悲风此夕噪寒鸦。残妆尚结三春恨，微霰如飘二月花。寄谢白家新宠妾，莫将颜色向人誇。
和米君梦秋柳诗十二首·其七
作者：邓云霄
朝代：明

物色关心天一方，临堤秋望浩茫茫。徒伤白日偏催岁，怪尔青丝亦带霜。门径萧森怀靖节，锻炉凉冷忆嵇康。谁能更作江南赋？此夜思归意倍长。
和米君梦秋柳诗十二首·其三
作者：邓云霄
朝代：明

弱缕凋零绕画楹，青楼绾结若为情。愁深巧黛难长好，寒入纤腰暗自惊。半幅征衫司马泪，数声残角亚夫营。年年惆怅封侯事，少妇深闺怨未平。
和米君梦秋柳诗十二首·其九
作者：邓云霄
朝代：明

试问愁心近若何，淮南木落洞庭波。倚楼不见回风舞，隔水如闻蹋地歌。浪作丰容矜窈窕，空令岁月易蹉跎。谁家叹息秋衿薄？曲卷砧声向晚多。
和米君梦秋柳诗十二首·其二
作者：邓云霄
朝代：明

驿舍旗亭各渺漫，临风踠地倩人看。阳关唱后多伤别，长笛吹来不耐寒。逝水遥怜随落叶，柔条谁复系离鞍。天涯岁晏乡心苦，折赠空嗟道路难。
和米君梦秋柳诗十二首·其五
作者：邓云霄
朝代：明

走马章台问故枝，秋原宿莽正离离。和风淡日还无力，凉露清霜岂自持。旧苑腰肢非昔态，暮天云雨到今疑。含情欲向湘江咽，江水东流无尽时。
和米君梦秋柳诗十二首·其八
作者：邓云霄
朝代：明

广幕阴阴嫩绿齐，荒郊早已报莎鸡。根连杜若寒江落，影入蒹葭返照低。自有烟鬟留客醉，何须露脸向人啼。闲来指点伤心处，渭水城边灞岸西。
和米君梦秋柳诗十二首·其六
作者：邓云霄
朝代：明

谁道春宫宠爱新，恩波已落玉河滨。应同团扇凄凉影，共伴长门寂寞身。舞罢夜怜罗袖薄，眠多朝惜翠眉颦。素娥有意还相照，青女何心更妒人。
和米君梦秋柳诗十二首·其十
作者：邓云霄
朝代：明

暮暮朝朝怨未消，汉南人去路迢遥。不同青桂争秋色，却向丹枫映暮潮。宾雁掠枝惊断线，寒蝉失翳欲辞条。行行试上台城望，一片残烟锁六朝。
和米君梦秋柳诗十二首·其十一
作者：邓云霄
朝代：明

伯劳东去燕西飞。转眼容华有是非。月浸白门孤枕冷，树迎乌榜几人归。盈盈波上骄罗袜，脉脉江干换绿衣。不记别离今近远，请看旧植渐成围。
和米君梦秋柳诗十二首·其十二
作者：邓云霄
朝代：明

遨游偏忆少年场，一曲琵琶陌上桑。颜色此时伤黯澹，风花往日笑颠狂。荣枯有分谁为主？天地无心莫较量。闻道东君回玉辇，好开眉黛试新妆。
和米君梦秋柳诗十二首·其四
作者：邓云霄
朝代：明

忆昔隋家骋逸游，曾将锦缆系龙舟。春流汴树通淮水，秋色芜城对古邱。十二雕栏忘御道，三千红粉失迷楼。更闻桥上箫声急，一夜征人尽白头。
和苏汝载雪诗四首
作者：邓云霄
朝代：明

积素接华裀，光浮白氎巾。凤城疑不夜，花木竟先春。姑射来仙子，瑶池见舞人。徵歌何处好，偏爱郡中新。试问前朝事，兴亡竟若何。陈宫久寂寞，玉树尚嵯峨。冻集城乌静，风回夜柝多。诗成何所赠，应付雪儿歌。薄暮寂无哗，同云冷万家。不闻吹玉笛，但见落梅花。翠失梁园竹，晶凝剡曲沙。三杯催作赋，字字是瑶华。正忆长门冷，还伤绝塞寒。窥帘同泪落，倚剑拂花残。貂帽何时赐，羊车入梦看。寄言新燕尔，此际异悲欢。
和苏汝载雪诗四首·其一
作者：邓云霄
朝代：明

积素接华裀，光浮白氎巾。凤城疑不夜，花木竟先春。姑射来仙子，瑶池见舞人。徵歌何处好，偏爱郡中新。
和苏汝载雪诗四首·其三
作者：邓云霄
朝代：明

薄暮寂无哗，同云冷万家。不闻吹玉笛，但见落梅花。翠失梁园竹，晶凝剡曲沙。三杯催作赋，字字是瑶华。
和苏汝载雪诗四首·其二
作者：邓云霄
朝代：明

试问前朝事，兴亡竟若何。陈宫久寂寞，玉树尚嵯峨。冻集城乌静，风回夜柝多。诗成何所赠，应付雪儿歌。
和苏汝载雪诗四首·其四
作者：邓云霄
朝代：明

正忆长门冷，还伤绝塞寒。窥帘同泪落，倚剑拂花残。貂帽何时赐，羊车入梦看。寄言新燕尔，此际异悲欢。
和荷盘
作者：邓云霄
朝代：明

溪湖一望锦霞红，高盖亭亭弄晓风。瑞露霏微仙掌里，明珠荡漾玉盘中。洗妆正喜临香钵，进酒休教卷碧筒。谁唱莲歌翻水调？锦帆遥隔镜湖东。
和贫妇吟十首 其一 睡起
作者：邓云霄
朝代：明

牛衣夜冷忆鸳衿，起视西窗月未沉。行傍疏篱摘黄菊，倩他持作辟寒金。
和贫妇吟十首 其七 对月
作者：邓云霄
朝代：明

夜夜婵娟只独看，天涯破镜望征鞍。秋声先送蓬门冷，疑挟飞仙到广寒。
和贫妇吟十首 其三 晨炊
作者：邓云霄
朝代：明

采掇雕胡荐野蒲，贫居香积是僧厨。兰肴玉馔侯门事，可比侬家米似珠。
和贫妇吟十首 其九 梦觉
作者：邓云霄
朝代：明

春梦乘风远寄将，巫山云雨过辽阳。那堪纸帐蘧蘧后，人在沙场妾在床。
和贫妇吟十首 其二 临镜
作者：邓云霄
朝代：明

谁道愁容怯镜光？菱花还妒柳眉长。凄凉尘匣无脂粉，自点寒梅学淡妆。
和贫妇吟十首 其五 午憩
作者：邓云霄
朝代：明

无酒无花送晚春，绳床竹簟午相亲。妾身倦似三眠柳，无奈薰风又醉人。
和贫妇吟十首 其八 展枕
作者：邓云霄
朝代：明

边塞鸿稀信息迟，空留角枕号相思。风穿四壁吹寒雨，远忆阴山夜雪时。
和贫妇吟十首 其六 浇花
作者：邓云霄
朝代：明

乞得琼枝自隔邻，閒将清水濯花神。孤芳何必输金谷，处处东风一样春。
和贫妇吟十首 其十 闻鸡
作者：邓云霄
朝代：明

何处鸡声叫晓霜？妆成问寝上高堂。明朝菽水能供否？愿乞仙家辟谷方。
和贫妇吟十首 其四 倦绣
作者：邓云霄
朝代：明

好鸟啼阑蝶倦飞，绣床閒倚背斜晖。金针自有鸳鸯谱，懒为他人作嫁衣。
和贫妇吟十首·睡起
作者：邓云霄
朝代：明

牛衣夜冷忆鸳衿，起视西窗月未沉。行傍疏篱摘黄菊，倩他持作辟寒金。谁道愁容怯镜光？菱花还妒柳眉长。凄凉尘匣无脂粉，自点寒梅学淡妆。采掇雕胡荐野蒲，贫居香积是僧厨。兰肴玉馔侯门事，可比侬家米似珠。好鸟啼阑蝶倦飞，绣床閒倚背斜晖。金针自有鸳鸯谱，懒为他人作嫁衣。无酒无花送晚春，绳床竹簟午相亲。妾身倦似三眠柳，无奈薰风又醉人。乞得琼枝自隔邻，閒将清水濯花神。孤芳何必输金谷，处处东风一样春。夜夜婵娟只独看，天涯破镜望征鞍。秋声先送蓬门冷，疑挟飞仙到广寒。边塞鸿稀信息迟，空留角枕号相思。风穿四壁吹寒雨，远忆阴山夜雪时。春梦乘风远寄将，巫山云雨过辽阳。那堪纸帐蘧蘧后，人在沙场妾在床。何处鸡声叫晓霜？妆成问寝上高堂。明朝菽水能供否？愿乞仙家辟谷方。
和陈古民镜里花二首
作者：邓云霄
朝代：明

楼上残妆对镜时，名花倚槛笑相窥。玉台不照孤鸾翼，金鹊新栖并蒂枝。月下横斜看未定，波间摇曳影频移。何如伫立青铜里，却羡传神胜画师。帘卷东风百卉芳，美人开匣对花旁。人如琼树能倾国，花入冰轮并赛妆。漫道照容还照胆，谁怜分影不分香。从来色相皆空幻，难把双枝赠玉郎。
和陈古民镜里花二首·其一
作者：邓云霄
朝代：明

楼上残妆对镜时，名花倚槛笑相窥。玉台不照孤鸾翼，金鹊新栖并蒂枝。月下横斜看未定，波间摇曳影频移。何如伫立青铜里，却羡传神胜画师。
和陈古民镜里花二首·其二
作者：邓云霄
朝代：明

帘卷东风百卉芳，美人开匣对花旁。人如琼树能倾国，花入冰轮并赛妆。漫道照容还照胆，谁怜分影不分香。从来色相皆空幻，难把双枝赠玉郎。
和黄士明太史辽左闻报六首己未九月
作者：邓云霄
朝代：明

廊庙关心肺病中，年来妖异属辽东。御沟流水翻红浪，杀气经天化白虹。星落危坛诸将尽，乌啼残垒几营空。封章久矣悬高阁，露布何时达汉宫？梦破霜天角一声，起凭残月望边城。徒誇门下三千客，谁具胸中十万兵？地僻云深高士榻，时危泪满逐臣缨。心长发短惭图报，匣里双龙莫浪鸣。雄关列戟似金汤，谁纵天骄任跳梁？百里伏尸边草赤，千山落日阵云黄。词臣捧诏亲擐甲，墨客无文吊战场。闻道朝鲜堪犄角，急当传檄促勤王。弃地通夷蓄异谋，辽阳世将薄封侯。十年浪效长沙哭，一疏曾怀曲突忧。马革未收边士骨，藁街应斩叛臣头。野人错料蒙尘事，但愿铙歌拜冕旒。征兵插羽乱如麻，转饷东南路更赊。力尽孤城同破竹，计穷中夜只量沙。鸦餐腐肉盘成阵，雪避腥风不作花。借问辽阳春燕子，旧巢何处觅人家？元戎惟数汉嫖姚，刘杜齐名亦勇骁。老马昔曾谙远道，饥鹰何意堕层霄？背城自合增军气，击楫凭谁翊圣朝？寄语同舟须努力，勿如河上漫逍遥。
和黄士明太史辽左闻报六首己未九月·其一
作者：邓云霄
朝代：明

廊庙关心肺病中，年来妖异属辽东。御沟流水翻红浪，杀气经天化白虹。星落危坛诸将尽，乌啼残垒几营空。封章久矣悬高阁，露布何时达汉宫？
和黄士明太史辽左闻报六首己未九月·其三
作者：邓云霄
朝代：明

雄关列戟似金汤，谁纵天骄任跳梁？百里伏尸边草赤，千山落日阵云黄。词臣捧诏亲擐甲，墨客无文吊战场。闻道朝鲜堪犄角，急当传檄促勤王。
和黄士明太史辽左闻报六首己未九月·其二
作者：邓云霄
朝代：明

梦破霜天角一声，起凭残月望边城。徒誇门下三千客，谁具胸中十万兵？地僻云深高士榻，时危泪满逐臣缨。心长发短惭图报，匣里双龙莫浪鸣。
和黄士明太史辽左闻报六首己未九月·其五
作者：邓云霄
朝代：明

征兵插羽乱如麻，转饷东南路更赊。力尽孤城同破竹，计穷中夜只量沙。鸦餐腐肉盘成阵，雪避腥风不作花。借问辽阳春燕子，旧巢何处觅人家？
和黄士明太史辽左闻报六首己未九月·其六
作者：邓云霄
朝代：明

元戎惟数汉嫖姚，刘杜齐名亦勇骁。老马昔曾谙远道，饥鹰何意堕层霄？背城自合增军气，击楫凭谁翊圣朝？寄语同舟须努力，勿如河上漫逍遥。
和黄士明太史辽左闻报六首己未九月·其四
作者：邓云霄
朝代：明

弃地通夷蓄异谋，辽阳世将薄封侯。十年浪效长沙哭，一疏曾怀曲突忧。马革未收边士骨，藁街应斩叛臣头。野人错料蒙尘事，但愿铙歌拜冕旒。
咏东园鹊巢
作者：邓云霄
朝代：明

星月频惊夜，南飞欲傍谁？占风来善地，择木得高枝。阴雨难侵牖，春虫足哺儿。年年秋报喜，牛女有佳期。
咏双白燕三首
作者：邓云霄
朝代：明

对语雕梁昼正长，轻明珠箔映容光。秋深送别怜冲雪，春晚归来尚带霜。化去玉钗逢旧侣，梦回宝墨又新妆。于飞谁是同心者？公子多情道姓张。翠幕飘飖不可留，爱君庭院暂夷犹。自矜赵后轻身舞，谁念卢家少妇愁？雾縠冰绡看并美，泥融沙暖好同游。不知盼盼楼头月，得似鸾箫到十洲。处处堂帘斗丽华，谁云王谢是君家？并穿竹径犹沾粉，同泊梅梁忽吐花。秋入苧衣肌骨冷，寒催社鼓路途赊。青楼更有怀人句，对尔重歌浪飐沙。
咏双白燕三首·其一
作者：邓云霄
朝代：明

对语雕梁昼正长，轻明珠箔映容光。秋深送别怜冲雪，春晚归来尚带霜。化去玉钗逢旧侣，梦回宝墨又新妆。于飞谁是同心者？公子多情道姓张。
咏双白燕三首·其三
作者：邓云霄
朝代：明

处处堂帘斗丽华，谁云王谢是君家？并穿竹径犹沾粉，同泊梅梁忽吐花。秋入苧衣肌骨冷，寒催社鼓路途赊。青楼更有怀人句，对尔重歌浪飐沙。
咏双白燕三首·其二
作者：邓云霄
朝代：明

翠幕飘飖不可留，爱君庭院暂夷犹。自矜赵后轻身舞，谁念卢家少妇愁？雾縠冰绡看并美，泥融沙暖好同游。不知盼盼楼头月，得似鸾箫到十洲。
咏得含风蝉
作者：邓云霄
朝代：明

清韵因风远，泠泠万木秋。莫矜玄鬓影，叫白几人头。
咏怀古迹五首 其一 黄陵庙
作者：邓云霄
朝代：明

遗庙凄凉越鸟悲，云山九点望中疑。肝肠雨断随虞辇，桂酒千秋奠楚词。斑竹雨来还酒泪，洞庭烟净见修眉。行人莫问愁深浅，湘水滔滔未有期。
咏怀古迹五首 其三 虞美人草
作者：邓云霄
朝代：明

剑气中宵不化虹，惟凭衰草寄残红。蛾眉岂怨君恩薄，玉帐初惊战士空。戏马台前啼晓露，乌江水畔泣秋丛。闻歌慷慨何须舞，禾黍离离满汉宫。
咏怀古迹五首 其二 青陵台
作者：邓云霄
朝代：明

云暗寒原白日阴，累累双冢见贞心。北山罗网虚惊鸟，古木鸳鸯自好音。未作吹箫游碧汉，可怜埋玉倚青岑。宋王台榭今何在？牧竖歌残草树深。
咏怀古迹五首 其五 绿珠楼
作者：邓云霄
朝代：明

锦障高褰集众宾，纤腰占尽一园春。红颜肯为他人好，薄命能捐报主身。花落雕栏空有影，香消幽径寂无尘。也知盛满多疑忌，不及萧萧四壁贫。
咏怀古迹五首 其四 青冢
作者：邓云霄
朝代：明

别后传闻葬画工，君恩如海思难穷。香魂夜夜啼胡月，草色年年似汉宫。冢畔斜连南去路，天边不断北来鸿。沙场尚有征人骨，泣雨横霜卧短蓬。
咏怀古迹五首·黄陵庙
作者：邓云霄
朝代：明

遗庙凄凉越鸟悲，云山九点望中疑。肝肠雨断随虞辇，桂酒千秋奠楚词。斑竹雨来还酒泪，洞庭烟净见修眉。行人莫问愁深浅，湘水滔滔未有期。云暗寒原白日阴，累累双冢见贞心。北山罗网虚惊鸟，古木鸳鸯自好音。未作吹箫游碧汉，可怜埋玉倚青岑。宋王台榭今何在？牧竖歌残草树深。剑气中宵不化虹，惟凭衰草寄残红。蛾眉岂怨君恩薄，玉帐初惊战士空。戏马台前啼晓露，乌江水畔泣秋丛。闻歌慷慨何须舞，禾黍离离满汉宫。别后传闻葬画工，君恩如海思难穷。香魂夜夜啼胡月，草色年年似汉宫。冢畔斜连南去路，天边不断北来鸿。沙场尚有征人骨，泣雨横霜卧短蓬。锦障高褰集众宾，纤腰占尽一园春。红颜肯为他人好，薄命能捐报主身。花落雕栏空有影，香消幽径寂无尘。也知盛满多疑忌，不及萧萧四壁贫。
咏玉兰二首
作者：邓云霄
朝代：明

珊珊杂佩曳明珰，宴赏宜铺七宝床。种就蓝田偏绰约，移栽湘浦更芬芳。琼琚已结同心带，蘅杜难分入室香。借问宁馨谁得似？秦楼少妇谢家郎。丽日翻惊雪满林，香薰亭榭似山阴。三花不数嵩邱树，九畹长悬楚客心。轻泛光风春未老，幽探空谷意还深。瑶姬近得青皇宠，新柳楼前亦挂金。
咏玉兰二首·其一
作者：邓云霄
朝代：明

珊珊杂佩曳明珰，宴赏宜铺七宝床。种就蓝田偏绰约，移栽湘浦更芬芳。琼琚已结同心带，蘅杜难分入室香。借问宁馨谁得似？秦楼少妇谢家郎。
咏玉兰二首·其二
作者：邓云霄
朝代：明

丽日翻惊雪满林，香薰亭榭似山阴。三花不数嵩邱树，九畹长悬楚客心。轻泛光风春未老，幽探空谷意还深。瑶姬近得青皇宠，新柳楼前亦挂金。
咏画眉鸟以双眉白得名
作者：邓云霄
朝代：明

羽衣摇曳百花旁，自写春山作淡妆。尽洗铅华随虢国，懒持螺黛向张郎。应怜点额梅花小，颇妒横波柳叶长。自是啼春情太苦，双蛾先带九秋霜。
咏郴署堂前双古松
作者：邓云霄
朝代：明

偃盖回风生夕澜，散衙萧瑟独凭栏。雪封千尺龙鳞老，月挂三更鹤梦寒。香粉霏微调美酝，瑞烟浮动近仙坛。君看气岸高如许，肯向山头羡射干。
咏雪三首效西昆体 其一 一颂雪
作者：邓云霄
朝代：明

岁阑遥报早春催，六出祥花拂曙开。天女看梅摇玉佩，仙人骑鹤下琼台。螟蝗北户寒应尽，田畯东皋首重回。休问巡游怨黄竹，君王入骏在蓬莱。
咏雪三首效西昆体 其三 三嘲雪
作者：邓云霄
朝代：明

轻薄霏霏远趁人，敢同青帝斗芳春。王恭鹤氅虽鸣玉，郑綮溪桥已作尘。似絮岂曾窥柳眼，输香空自笑花神。漫誇九陌铺银界，何事袁安彻底贫。
咏雪三首效西昆体 其二 二赏雪
作者：邓云霄
朝代：明

水精帘卷对华觞，湛湛冰壶琥珀光。四座宾朋梁国苑，一堂词翰谢家郎。翻歌转觉银筝冷，逐舞轻随玉袖扬。已俪幽兰裁楚调，不须更学寿阳妆。
咏雪三首效西昆体·一颂雪
作者：邓云霄
朝代：明

岁阑遥报早春催，六出祥花拂曙开。天女看梅摇玉佩，仙人骑鹤下琼台。螟蝗北户寒应尽，田畯东皋首重回。休问巡游怨黄竹，君王入骏在蓬莱。水精帘卷对华觞，湛湛冰壶琥珀光。四座宾朋梁国苑，一堂词翰谢家郎。翻歌转觉银筝冷，逐舞轻随玉袖扬。已俪幽兰裁楚调，不须更学寿阳妆。轻薄霏霏远趁人，敢同青帝斗芳春。王恭鹤氅虽鸣玉，郑綮溪桥已作尘。似絮岂曾窥柳眼，输香空自笑花神。漫誇九陌铺银界，何事袁安彻底贫。
哀水祸二首
作者：邓云霄
朝代：明

炼石那能补漏天，忽看沧海在桑田。城池半入鲛人宅，楼阁俄消蜃市烟。遥望波涛思禹绩，允将世界比尧年。颓垣处处无馀物，只有荒苔为布钱。摇艇冲涛去觅尸，孤儿寡妇泪淋漓。蓬头纷向残云哭，雨脚还添薄暮时。叹息贫民空有骨，翻疑造物本无知。干戈又报征输急，满目疮痍可向谁？
哀水祸二首·其一
作者：邓云霄
朝代：明

炼石那能补漏天，忽看沧海在桑田。城池半入鲛人宅，楼阁俄消蜃市烟。遥望波涛思禹绩，允将世界比尧年。颓垣处处无馀物，只有荒苔为布钱。
哀水祸二首·其二
作者：邓云霄
朝代：明

摇艇冲涛去觅尸，孤儿寡妇泪淋漓。蓬头纷向残云哭，雨脚还添薄暮时。叹息贫民空有骨，翻疑造物本无知。干戈又报征输急，满目疮痍可向谁？
哀滇南
作者：邓云霄
朝代：明

昆明池上黑云浮，魂哭天阴草水愁。狡虏黄金还在肘，荒郊白骨已成丘。幕中坐啸谁为主，城下寻盟众所羞。启衅兴戎非一日，滇南十载困诛求。
哭熙儿二首
作者：邓云霄
朝代：明

玉碎珠沉无见期，茫茫天道总堪疑。探环诞妄人何在？舐犊凄凉老更悲。无药可医愁里病，返魂空忆梦中儿。哀猿断雁声虽苦，不似衰年哭子诗。秋水为神骨自清，谁知夭折竟无成。黄泉相见肠先断，白发催人梦亦惊。只为钟情沉苦海，难将薄酒破愁城。几回风雨残灯夜，遥听哀哀寡妇声。
哭熙儿二首·其一
作者：邓云霄
朝代：明

玉碎珠沉无见期，茫茫天道总堪疑。探环诞妄人何在？舐犊凄凉老更悲。无药可医愁里病，返魂空忆梦中儿。哀猿断雁声虽苦，不似衰年哭子诗。
哭熙儿二首·其二
作者：邓云霄
朝代：明

秋水为神骨自清，谁知夭折竟无成。黄泉相见肠先断，白发催人梦亦惊。只为钟情沉苦海，难将薄酒破愁城。几回风雨残灯夜，遥听哀哀寡妇声。
哭谭永明山人排律一百韵
作者：邓云霄
朝代：明

有美粤东杰，英英溟海旁。精分朱鸟翮，星映少微光。秀骨鹤胎瘦，雄心剑气翔。青云期早达，白眼纵佯狂。蹴鞠斗鸡道，挥槌结客场。诗才泉倒峡，侠节柏凌霜。兴到题鹦鹉，豪来典鹔鹴。闭门田是砚，隐几墨为庄。献玉足犹在，续貂心自伤。长怀湖海志，摆脱利名缰。赤骥嘶风去，苍鹰拍汉飏。片言堪授璧，千里不赍粮。名岳孤筇度，洪川一苇航。探奇摇彩笔，得句满奚囊。到处推词伯，名家与雁行。忘年多少府，倒屣有中郎。望阙能披胆，忧时罢举觞。寸毫排仗马，一疏叫天阊。谁信牵萝客，还能补衮裳。鸳班皆吐舌，凤鸟已鸣阳。直节斗山重，高风兰蕙香。声名如入洛，都雅似游梁。平揖将军第，閒过上相堂。拍肩呼许史，半醉骂金张。裘马三河少，银鞍七宝装。常酣平乐酒，见惯杜韦娘。绛灌妒才子，终军出朔方。青牛沙漠远，白草塞垣长。笑入元戎幕，眼空胡虏乡。丛谈开武库，叱吒落欃枪。尽踏三边险，还交六郡良。勒名思窦宪，市骏泣归王。失路非流落，穷途倍激昂。风尘催燕颔，星斗动鱼肠。弹铗歌偏苦，移山志愈刚。北风才转毂，南国又鸣榔。买赋争张宴，扬金忽满筐。朝朝鲸吸海，夜夜凤求凰。妙舞风前柳，新声陌上桑。携云石城女，侍寝邯郸娼。已赠汉皋佩，还摇洛浦珰。绮罗迷建业，花月醉维扬。买笑春方好，寻芳夜未央。香尘飞利屣，响屧绕长廊。酒向锡山载，钩从虎阜藏。湖山留丽藻，珠翠斗新妆。奇士逢张旭，名园有辟疆。西湖邀锦缆，秋水下钱塘。倚棹严滩石，垂纶粤海艎。缠头金尽散，搔首鬓将苍。松菊今安在，田园叹已荒。门前罗鸟雀，机上怨糟糠。尘满扬雄宅，蓬深仲蔚房。瓶空无菽粟，箧剩只缥缃。司马先生叶，词宗学士杨。怜才时把臂，赈匮每分张。管鲍交偏永，芝兰味不忘。寒炉回昔暖，枯木暂时芳。二老从朝露，孤灯啼夜螀。袁安徒卧雪，灵辄孰贻浆。向日金盈橐，今朝鹿在隍。捉襟时见肘，剜肉不医疮。土锉烟常冷，绳枢月自凉。天边看紫气，夜半拭乾将。曲巷门悬席，閒园屋绕篁。有时收橡栗，多恨倚筼筜。诗兴越精进，襟期未可量。观涛频弄艇，濯足屡歌沧。星汉笼笔底，乾坤入眼眶。火攻屈贾垒，水灌曹刘墙。历尽一生蹇，还成百炼钢。华文珠烨烨，高韵玉琅琅。惟我同风调，文君共颉颃。论心常对酒，谈艺夜连床。古雅思前汉，纤卑陋晚唐。相期持格力，切戒露锋铓。诗工穷里得，道誉困中彰。壁立人偏乐，囊空世自忙。千秋称独擅，九折亦何妨。敏捷敲铜钵，遐搜叩石仓。缅馀趋仕路，不暇理篇章。望远云低雁，相思月落梁。人方怜范叔，客不到临邛。古谊胶投漆，交情桂杂姜。馀曾归里闬，君自曳□裆。陆贾金堪赠，王高藿共尝。感时心尚赤，阅世发全黄。隐迹留东郭，仙踪遽北邙。别离殊恍惚，生死竟微茫。石椁空埋骨，沙溪岂钓璜。谁求封禅草，忍视贮经箱。帷幕澹无影，人琴总已亡。藏舟山寂寂，闻笛泪浪浪。宿草连松桧，平林走鹿獐。山魈来踯躅，木魅亦踉跄。蜀国鹃犹哭，辽东鹤可望。浮生真石火，达士等彭殇。梦去人为蝶，归来石是羊。还疑挂剑处，堪拟卧龙冈。漫作招魂赋，羁人在楚湘。
哭陈仪翔年兄十二首
作者：邓云霄
朝代：明

朋好凋零半黑头，怜君蒲柳更先秋。仙凫远指三山路，华屋空存百尺楼。运去壑舟惊自徙，光飘石火竟难留。茂陵病后多遗草，散帙残编未易收。行色西风秋气悲，哭君还记送君时。缝衣堂上才离母，裹药舟中已挟医。鸡骨支床随日瘦，狐邱归榇隔年迟。可怜属纩依僮仆，哀怨惟凭吊鹤知。易水萧萧客不还，送行应具白衣冠。沉疴药石全无力，旅馆风霜不任寒。岂料临歧成永诀，徒劳执手劝加餐。仓皇后事荒城里，谁道王乔玉作棺？甘宦如饴亦有人，未闻奔走病中身。肯抛北牗三竿日，远趁东华十丈尘。客去重关悲断雁，魂归故国泣迷津。谁云日远长安近？咫尺天门不可亲。十年旅食共京华，话旧更阑赋落花。宦辙羊肠嗟失路，词坛牛耳属名家。论文白社曾攻玉，垂老青门合种瓜。一别江干今隔世，临流空叹浪淘沙。往事伤心月自明，难将人寿俟河清。世间信有黄粱梦，天上疑无白玉京。荒径归禽时弄影，晚风邻笛不闻声。交情生死君应见，却怪书门气未平。华堂寄在北城隈，寂寂闲阶长绿苔。雨过残花仍饮泣，梁空旧燕不归来。凤楼已绝将雏曲，鸾镜空衔别鹤哀。泉户好看齐物论，壮心牢落化寒灰。春深蝴蝶过西墙，桂子庭前断暗香。书籍独怜传蔡琰，典刑那得似中郎。萧条门巷谁重过？惆怅人琴已总亡。闻道仲容称小阮，可能长继竹林狂。与君共哭宣城守，转眼曾经几度春。听法已知三世幻，还丹谁保百年身？堂虚陈榻悬孤月，风冷牙弦幂暗尘。地下修文今得否，却疑桑户返于真。五年乡土共栖迟，竹下棋枰月下卮。誓断黄金期白首，宁知死别即生离。招魂宋玉心如结，作诔安仁鬓渐丝。赖有千秋传彩笔，片言堪托郢中儿。步出溪桥叹逝川，春风谁忍听啼鹃？庄生有梦曾为蝶，屈子多才莫问天。马鬣未须论宿草，牛眠何处卜新阡？荒郊漠漠鸰原远，泪尽平芜一片烟。南海珠沉客不醒，黯然河岳失英灵。人亡书带还留草，门掩玄亭尚有经。石椁暂随朝日启，玉鱼长伴夜台扃。平生操笔惭谀墓，有道清标许勒铭。
哭陈仪翔年兄十二首·其一
作者：邓云霄
朝代：明

朋好凋零半黑头，怜君蒲柳更先秋。仙凫远指三山路，华屋空存百尺楼。运去壑舟惊自徙，光飘石火竟难留。茂陵病后多遗草，散帙残编未易收。
哭陈仪翔年兄十二首·其七
作者：邓云霄
朝代：明

华堂寄在北城隈，寂寂闲阶长绿苔。雨过残花仍饮泣，梁空旧燕不归来。凤楼已绝将雏曲，鸾镜空衔别鹤哀。泉户好看齐物论，壮心牢落化寒灰。
哭陈仪翔年兄十二首·其三
作者：邓云霄
朝代：明

易水萧萧客不还，送行应具白衣冠。沉疴药石全无力，旅馆风霜不任寒。岂料临歧成永诀，徒劳执手劝加餐。仓皇后事荒城里，谁道王乔玉作棺？
哭陈仪翔年兄十二首·其九
作者：邓云霄
朝代：明

与君共哭宣城守，转眼曾经几度春。听法已知三世幻，还丹谁保百年身？堂虚陈榻悬孤月，风冷牙弦幂暗尘。地下修文今得否，却疑桑户返于真。
哭陈仪翔年兄十二首·其二
作者：邓云霄
朝代：明

行色西风秋气悲，哭君还记送君时。缝衣堂上才离母，裹药舟中已挟医。鸡骨支床随日瘦，狐邱归榇隔年迟。可怜属纩依僮仆，哀怨惟凭吊鹤知。
哭陈仪翔年兄十二首·其五
作者：邓云霄
朝代：明

十年旅食共京华，话旧更阑赋落花。宦辙羊肠嗟失路，词坛牛耳属名家。论文白社曾攻玉，垂老青门合种瓜。一别江干今隔世，临流空叹浪淘沙。
哭陈仪翔年兄十二首·其八
作者：邓云霄
朝代：明

春深蝴蝶过西墙，桂子庭前断暗香。书籍独怜传蔡琰，典刑那得似中郎。萧条门巷谁重过？惆怅人琴已总亡。闻道仲容称小阮，可能长继竹林狂。
哭陈仪翔年兄十二首·其六
作者：邓云霄
朝代：明

往事伤心月自明，难将人寿俟河清。世间信有黄粱梦，天上疑无白玉京。荒径归禽时弄影，晚风邻笛不闻声。交情生死君应见，却怪书门气未平。
哭陈仪翔年兄十二首·其十
作者：邓云霄
朝代：明

五年乡土共栖迟，竹下棋枰月下卮。誓断黄金期白首，宁知死别即生离。招魂宋玉心如结，作诔安仁鬓渐丝。赖有千秋传彩笔，片言堪托郢中儿。
哭陈仪翔年兄十二首·其十一
作者：邓云霄
朝代：明

步出溪桥叹逝川，春风谁忍听啼鹃？庄生有梦曾为蝶，屈子多才莫问天。马鬣未须论宿草，牛眠何处卜新阡？荒郊漠漠鸰原远，泪尽平芜一片烟。
哭陈仪翔年兄十二首·其十二
作者：邓云霄
朝代：明

南海珠沉客不醒，黯然河岳失英灵。人亡书带还留草，门掩玄亭尚有经。石椁暂随朝日启，玉鱼长伴夜台扃。平生操笔惭谀墓，有道清标许勒铭。
哭陈仪翔年兄十二首·其四
作者：邓云霄
朝代：明

甘宦如饴亦有人，未闻奔走病中身。肯抛北牗三竿日，远趁东华十丈尘。客去重关悲断雁，魂归故国泣迷津。谁云日远长安近？咫尺天门不可亲。
啖荔
作者：邓云霄
朝代：明

前溪水长白鸥飞，荔熟垂垂满钓矶。昔日他乡思驿骑，今朝巧笑对宫妃。摘来翠袖笼红玉，剖破琼浆溅绛衣。一啖已过三百颗，好风凉月憺忘归。
啖藕
作者：邓云霄
朝代：明

虚堂爽气澄，嘉藕破炎蒸。忽听刀裁玉，翻疑夏造冰。甘香消渴吻，皎洁辟飞蝇。为报湘流女，毋劳唱采菱。
喜端州谢步禹过访镜园居停悬榻斋赋邀长驻
作者：邓云霄
朝代：明

端溪下峡急如弦，乘兴东移访戴船。彩笔载来敲片玉，灵符飞去集群仙。清晨望气三山近，永夜论心一榻悬。霞里香林好留客，共营南亩种芝田。
喜雨
作者：邓云霄
朝代：明

山带晓氤氲，层阴午未分。微风起少女，惊电划长云。润变郊原色，声冲鹳鹤群。羽书滇粤急，好洗汉家军。
嘉会亭
作者：邓云霄
朝代：明

云拥阶级石作屏，洞中嘉会有新亭。几年风雨分龙剑，此日东南聚客星。天地一区同逆旅，弟兄四海总浮萍。无遮大会元寥阔，为报山门且莫扃。
嘉晴诗亦作反言拗体
作者：邓云霄
朝代：明

正看蓬岛浮仙城，谁遣烛龙含笑迎？黄鹂漫啼风日好，黑蜧犹怨鼓钟清。生憎残虹拂银竹，不分返照摇金茎。辙底波臣莫愁思，途间流潦尚纵横。
嘲歌者不发
作者：邓云霄
朝代：明

问津人到武陵源，十二金钗尔独尊。莫道美人娇艳曲，春深桃李自无言。
嘲燕
作者：邓云霄
朝代：明

玳梁绣幕拂轻埃，侍寝昭阳几度回。莫怪双栖好华屋，前身元是玉钗来。
嘲萤火
作者：邓云霄
朝代：明

腐草寄馀生，乘昏莫浪行。烧霜光转湿，隔雨焰全轻。岂以投珠巧，能当按剑迎。炎凉看百态，星月敢争明。
四时宫怨四首
作者：邓云霄
朝代：明

御道如弦永巷开，翠华何日复重来。泪痕暗滴连宵雨，车响遥闻别院雷。天上兰花空入梦，门前竹叶岂为媒。夜阑独对金莲烛，一寸丹心一寸灰。并蒂花开水殿红，披襟难待大王风。朝朝闭舌防鹦鹉，夜夜研砂饲守宫。桂阙有心偷药去，阳台无路倩云通。相如没后词人少，买赋年来恨未工。静听鸿声度苑迟，夜长惟有妾先知。明河远隔三天水，凉月孤悬百子池。鸳瓦暗惊霜信早，铜仙偏浥露华滋。时来各有承恩日，寄语芙蓉好自持。积雪长门几尺深，冬衣制就罢清砧。有情不敢轻题扇，多病那能学捧心。西苑腊回银箭急，南宫歌歇玉绳沉。辟寒无分留温室，空抱君王旧赐金。
四时宫怨四首·其一
作者：邓云霄
朝代：明

御道如弦永巷开，翠华何日复重来。泪痕暗滴连宵雨，车响遥闻别院雷。天上兰花空入梦，门前竹叶岂为媒。夜阑独对金莲烛，一寸丹心一寸灰。
四时宫怨四首·其三
作者：邓云霄
朝代：明

静听鸿声度苑迟，夜长惟有妾先知。明河远隔三天水，凉月孤悬百子池。鸳瓦暗惊霜信早，铜仙偏浥露华滋。时来各有承恩日，寄语芙蓉好自持。
四时宫怨四首·其二
作者：邓云霄
朝代：明

并蒂花开水殿红，披襟难待大王风。朝朝闭舌防鹦鹉，夜夜研砂饲守宫。桂阙有心偷药去，阳台无路倩云通。相如没后词人少，买赋年来恨未工。
四时宫怨四首·其四
作者：邓云霄
朝代：明

积雪长门几尺深，冬衣制就罢清砧。有情不敢轻题扇，多病那能学捧心。西苑腊回银箭急，南宫歌歇玉绳沉。辟寒无分留温室，空抱君王旧赐金。
四明李石照过访如水居
作者：邓云霄
朝代：明

翠柏苍筠伴隐居，春风吾亦爱吾庐。独悬徐孺高人榻，忽枉临邛重客车。清论如开群玉府，对君胜读十年书。新知自古怜同调，感慨相看意有馀。
四月六日立夏李伯修招同匡云上人琴客闵谏廷集署中待月向夕风雨聚对率尔成篇
作者：邓云霄
朝代：明

征歌邀皓魄，已奏紫云回。怅望层阴合，俄闻暮雨来。银灯吹湿暗，金电划光开。颇似兰亭会，临阶好泛杯。
四月十五月食半轮
作者：邓云霄
朝代：明

明明三五夜，正好舞霓裳。何处麒麟斗，翻为蟾兔伤。宝奁愁半掩，桂影澹无光。可是嫦娥懒，才成半面妆。
四照轩同李自得临池赏梅用禁体
作者：邓云霄
朝代：明

阳回庾岭催残腊，玉树迎年已报春。倚槛多情如索笑，临池微步不生尘。孤芳未肯输兰芷，清韵无缘媚楚臣。莫遣香魂入幽梦，斋中纸帐已传神。
四老吟和周贵谔四首 其一 老将
作者：邓云霄
朝代：明

百战清胡塞，廿年归汉关。乞身辞北阙，赐第傍南山。铁券勋名远，金丹日月闲。还闻奉朝请，剑履近龙颜。
四老吟和周贵谔四首 其三 老妓
作者：邓云霄
朝代：明

荡子太无情，徒劳巧笑迎。容颜异今昔，门馆有虚盈。云雨迷前梦，琵琶理旧声。独怜卖赋客，还慕校书名。
四老吟和周贵谔四首 其二 老僧
作者：邓云霄
朝代：明

庞眉耳到颐，剃发雪霏霏。面壁不知岁，栽松大几围。谈空三世事，传法六朝衣。振锡南天遍，西方只履归。
四老吟和周贵谔四首 其四 老农
作者：邓云霄
朝代：明

作苦半生忙，劳劳鬓尽霜。倦勤百亩力，剩得几年粮。晚景桑榆末，闲身酒瓮旁。代耕孙辈事，策杖饭牛羊。
四老吟和周贵谔四首·老将
作者：邓云霄
朝代：明

百战清胡塞，廿年归汉关。乞身辞北阙，赐第傍南山。铁券勋名远，金丹日月闲。还闻奉朝请，剑履近龙颜。庞眉耳到颐，剃发雪霏霏。面壁不知岁，栽松大几围。谈空三世事，传法六朝衣。振锡南天遍，西方只履归。荡子太无情，徒劳巧笑迎。容颜异今昔，门馆有虚盈。云雨迷前梦，琵琶理旧声。独怜卖赋客，还慕校书名。作苦半生忙，劳劳鬓尽霜。倦勤百亩力，剩得几年粮。晚景桑榆末，闲身酒瓮旁。代耕孙辈事，策杖饭牛羊。
团碧亭前两石池新成水藻鲦鱼颇供静玩
作者：邓云霄
朝代：明

夹镜双池碧，花阴俯玩□。涟漪涵石丈，升斗贷波臣。濠濮阶前地，江湖世外身。何须七里濑，始可慰沉沦。
圣灯岩
作者：邓云霄
朝代：明

层岩遥放白毫光，半夜南离焰倍长。照落妖星留宝月，大千何处是迷方？
坐东斋
作者：邓云霄
朝代：明

从来劳逸有循环，三载求閒竟得閒。地僻自无门外事，官贫长看坐中山。
坐含清阁下视潇江水涨喷激洲渚雷轰雪溅泠然有述
作者：邓云霄
朝代：明

昨夜星照泥，通宵雨达曙。潇江汇众水，欲载孤城去。触石郁而怒，冲洲益骄倨。喧豗震山麓，哀响彻官署。凭栏一纵观，雪浪排银锯。气势压吕梁，猛急过滟滪。白龙挟素虬，共捧冯夷驭。风波浩荡中，正轸垂堂虑。寄言行客子，维舟莫匆遽。
坐在藻轩望远堤行人
作者：邓云霄
朝代：明

解组归来已白头，石栏鱼鸟伴清幽。不知世上缘何事，来往行人日未休。
城上闻笛
作者：邓云霄
朝代：明

谁临睥睨倚江濆，玉笛声声夜叫云。枫树啼猿风正急，莫将哀怨动湘君。
城中小筑新成夏月馀凉堪贾虽仅容膝亦颇远俗漫裁十律以畅幽襟
作者：邓云霄
朝代：明

水木平生本结缘，半区初就亦泠然。地能远俗称真隐，人到长闲是小仙。一片秋声风度竹，几番天乐鸟啼烟。华山龙子庄生蝶，常与高斋共醉眠。楼对南山澹翠微，小轩绕竹更临池。漫栽松菊开三径，且学鹪鹩寄一枝。罗雀闲门无燕贺，会心幽兴有鱼知。问君何物宜清供，茶熟风生月上时。好风凉月不须赊，鼓吹新来一部蛙。已判形骸如土木，何妨城郭领烟霞。日长留客惟看竹，雨后逢人但觅花。莫怪投闲耽市隐，山中还有白云家。吹残爽籁骨偏轻，爱尔南薰太有情。花里轩窗开四面，池边星月坐三更。槛摇贝阙堪垂钓，楼逼银河待濯缨。此日悬车思跃马，十年回首笑浮名。小园日涉漫夷犹，浊酒匏樽醉即休。官罢故人多裹足，地偏经月只科头。蕙兰送馥时薰席，水石迎凉早报秋。已敞竹林供引兴，何须萱草与忘忧。半醉登楼听雨眠，晴来山色转澄鲜。近招好友名风伯，新拜侯封号酒泉。池水自惊寒照胆，炎天谁苦日如年？闲阶更讶成金埒，簇簇青苔尽布钱。日永乘凉似饮冰，疏帘挥麈破炎蒸。忘言自会无弦调，习静翻同有发僧。煮茗已尝甘露乳，御风还蹑碧云层。群峰秀色凭栏尽，不必扶筇更再登。公事朝来几许忙，浇花洗钵又焚香。盈盈野马飞虚牖，缓缓流莺转夕阳。逆旅乾坤谁去住？醉中光景少炎凉。自从著就闲居赋，高枕羲皇乐未央。埋照逃虚只自知，壮心消尽学呆痴。爱看潇洒频调鹤，厌见赢输懒下棋。万卷书淫何日了，半生诗癖倩谁医？续骚不用为天问，造化元来是小儿。仙人自说好楼居，翻得新声奏步虚。玉札已传三足鸟，罡风遥待五云车。也知紫府曾通籍，谁道黄庭是秘书？拍手人间笑蜗角，蕊珠宫阙忆吾庐。
城中小筑新成夏月馀凉堪贾虽仅容膝亦颇远俗漫裁十律以畅幽襟·其一
作者：邓云霄
朝代：明

水木平生本结缘，半区初就亦泠然。地能远俗称真隐，人到长闲是小仙。一片秋声风度竹，几番天乐鸟啼烟。华山龙子庄生蝶，常与高斋共醉眠。
城中小筑新成夏月馀凉堪贾虽仅容膝亦颇远俗漫裁十律以畅幽襟·其七
作者：邓云霄
朝代：明

日永乘凉似饮冰，疏帘挥麈破炎蒸。忘言自会无弦调，习静翻同有发僧。煮茗已尝甘露乳，御风还蹑碧云层。群峰秀色凭栏尽，不必扶筇更再登。
城中小筑新成夏月馀凉堪贾虽仅容膝亦颇远俗漫裁十律以畅幽襟·其三
作者：邓云霄
朝代：明

好风凉月不须赊，鼓吹新来一部蛙。已判形骸如土木，何妨城郭领烟霞。日长留客惟看竹，雨后逢人但觅花。莫怪投闲耽市隐，山中还有白云家。
城中小筑新成夏月馀凉堪贾虽仅容膝亦颇远俗漫裁十律以畅幽襟·其九
作者：邓云霄
朝代：明

埋照逃虚只自知，壮心消尽学呆痴。爱看潇洒频调鹤，厌见赢输懒下棋。万卷书淫何日了，半生诗癖倩谁医？续骚不用为天问，造化元来是小儿。
城中小筑新成夏月馀凉堪贾虽仅容膝亦颇远俗漫裁十律以畅幽襟·其二
作者：邓云霄
朝代：明

楼对南山澹翠微，小轩绕竹更临池。漫栽松菊开三径，且学鹪鹩寄一枝。罗雀闲门无燕贺，会心幽兴有鱼知。问君何物宜清供，茶熟风生月上时。
城中小筑新成夏月馀凉堪贾虽仅容膝亦颇远俗漫裁十律以畅幽襟·其五
作者：邓云霄
朝代：明

小园日涉漫夷犹，浊酒匏樽醉即休。官罢故人多裹足，地偏经月只科头。蕙兰送馥时薰席，水石迎凉早报秋。已敞竹林供引兴，何须萱草与忘忧。
城中小筑新成夏月馀凉堪贾虽仅容膝亦颇远俗漫裁十律以畅幽襟·其八
作者：邓云霄
朝代：明

公事朝来几许忙，浇花洗钵又焚香。盈盈野马飞虚牖，缓缓流莺转夕阳。逆旅乾坤谁去住？醉中光景少炎凉。自从著就闲居赋，高枕羲皇乐未央。
城中小筑新成夏月馀凉堪贾虽仅容膝亦颇远俗漫裁十律以畅幽襟·其六
作者：邓云霄
朝代：明

半醉登楼听雨眠，晴来山色转澄鲜。近招好友名风伯，新拜侯封号酒泉。池水自惊寒照胆，炎天谁苦日如年？闲阶更讶成金埒，簇簇青苔尽布钱。
城中小筑新成夏月馀凉堪贾虽仅容膝亦颇远俗漫裁十律以畅幽襟·其十
作者：邓云霄
朝代：明

仙人自说好楼居，翻得新声奏步虚。玉札已传三足鸟，罡风遥待五云车。也知紫府曾通籍，谁道黄庭是秘书？拍手人间笑蜗角，蕊珠宫阙忆吾庐。
城中小筑新成夏月馀凉堪贾虽仅容膝亦颇远俗漫裁十律以畅幽襟·其四
作者：邓云霄
朝代：明

吹残爽籁骨偏轻，爱尔南薰太有情。花里轩窗开四面，池边星月坐三更。槛摇贝阙堪垂钓，楼逼银河待濯缨。此日悬车思跃马，十年回首笑浮名。
堕泪碑
作者：邓云霄
朝代：明

汉水东流无尽期，岘山春雨细如丝。古人碑在今人口，还似当年堕泪时。
堤上行三首
作者：邓云霄
朝代：明

万井楼台落镜中，环堤处处小桥通。吴娃惯荡莲舟戏，水浅沙明不畏风。大堤风物类襄阳，上巳年年兢女郎。自是吴王歌舞地，至今犹学浣纱妆。月明谁唱竹枝歌，声绕江风起白波。古渡春来潮正急，停舟估客意如何。
堤上行三首·其一
作者：邓云霄
朝代：明

万井楼台落镜中，环堤处处小桥通。吴娃惯荡莲舟戏，水浅沙明不畏风。
堤上行三首·其三
作者：邓云霄
朝代：明

月明谁唱竹枝歌，声绕江风起白波。古渡春来潮正急，停舟估客意如何。
堤上行三首·其二
作者：邓云霄
朝代：明

大堤风物类襄阳，上巳年年兢女郎。自是吴王歌舞地，至今犹学浣纱妆。
塘上行
作者：邓云霄
朝代：明

水落银塘净，芙蕖飒已秋。可怜枯叶上，乃有绿龟游。
塞上曲二首
作者：邓云霄
朝代：明

昨夜天书下紫宸，赐衣分散玉门春。破胡只用飞三箭，绝幕休教放只轮。走马追锋直到天，回看北斗落南边。阴山万里胡尘净，只有烧荒一片烟。
塞上曲二首·其一
作者：邓云霄
朝代：明

昨夜天书下紫宸，赐衣分散玉门春。破胡只用飞三箭，绝幕休教放只轮。
塞上曲二首·其二
作者：邓云霄
朝代：明

走马追锋直到天，回看北斗落南边。阴山万里胡尘净，只有烧荒一片烟。
墨妙歌为冯无文赋
作者：邓云霄
朝代：明

龙宾道士一十二，佐以陶泓管城子。更邀白晰楮先生，四君总属冯君使。自从羲画创人文，鸟迹传来到八分。垂露偃波争体势，钟王妙雇近谁闻？冯君豪强好气岸，蛟螭盘拿入手腕。为我挥毫酒镜园，楷行篆隶纷凌乱。满园鱼鸟尽腾逃，古色祥光贯斗高。已写新诗戛金石，旋驱笔阵涌波涛。元气淋漓收不得，风涛怒战天昏黑。楼台似挟阳侯飞，拔宅凌风生八翼。咄咄怪事谁为之，疑是龙宾幻作奇。返风息浪实藉霞仙力，龙鳞倒挂银钓丝。君不见苍颉鬼夜哭，张颠濡墨头颅秃。君归好作铁门限，相赠浮提汁万斛。
壬子元日书怀
作者：邓云霄
朝代：明

微雨蒸霞似曲尘，山城含暖早知春。谁移北斗迎新历？偶遇东风识故人。楚客三年淹旅服，湘江万里老波臣。年来无复长安梦，昨夜还惊入紫宸。
壬子清明
作者：邓云霄
朝代：明

每逢簪柳日，却忆上坟时。雨露亲恩重，松楸节序移。春残无北雁，客泪洒南枝。多谢啼鹃意，吾归未有期。
壬子首夏衡郡苦雨城郭闾阎几至陆沉湿气薰蒸十家九病衙斋愁坐脉脉无绪戏作反言拗体诗聊索笑以自解
作者：邓云霄
朝代：明

读罢离骚一问天，今世何世是尧年？行云神女太有意，抱瓮丈人宜晏眠。翻疑比屋为鲛室，便可骑鱼学水仙。休叹群芳垂玉箸，檐花还胜琼花鲜。
壮游歌送民部刘觐国转饷关中便道游华山归上太夫人寿
作者：邓云霄
朝代：明

君不见醯鸡在瓮鹏搏天，蜉蝣朝菌笑龟年。丈夫七尺岂徒然，三山五岳在屐前。子长足迹半天下，千秋史笔悬高价。谁道向平贤达人，区区何必论婚嫁。刘君刘君天下奇，片言可使山岳移。皇华直向关中道，明星白帝纷前导。车箱不容幰箭筈，仅通天人疑金粟。佛已坐，玉池莲，到时祝融暖登后。西风壮，人非承露盘，翻在仙人掌。渴则倾玉女浆，倦则卧希夷床。秦陵汉阙不可辨，渭泾清浊空茫茫。为我寄言函谷吏，青牛西去知何意。更问瑶池戴胜人，周王八骏何逡巡。玄霜绛雪携满袖，归向北堂舞春昼。为君歌壮游兮，当云璈之雅奏。
夏夜同李伯远张孟奇韩孟郁小斋听雨
作者：邓云霄
朝代：明

蓊郁庭槐待濯枝，虚堂爽气转秋姿。翻灯洒幕声交响，促漏遥钟夜暗移。万里羁栖同逆旅，百年怀抱对传卮。月华合在层阴上，天柱峰头起远思。
夏日从邑中诸先达集徐海翁篁溪新居题延曦留馀二堂各一律时翁有开府楚中之报并志喜延曦堂
作者：邓云霄
朝代：明

新居水竹绕横塘，梅雨初晴送早凉。帘卷朝华通绣拱，风摇花影弄扶桑。梁间贺燕时窥酒，树里迁莺似听簧。自是近臣能捧日，主恩还许镇湖湘。
夏日同周昆彦集祁恒季绿水园竹下听雨既醉祁仲鱼适至乘兴酩酊俄晴得月泛舟而返
作者：邓云霄
朝代：明

郭外村原眺望清，江干池馆水云平。客来自挟雄风入，雨过微闻漱玉声。半醉高阳逢旧侣，放歌华月报新晴。乘潮归去兰舟晚，人共沙鸥片片轻。
夏日同陈美用酌尹冲玄莲花帷二首
作者：邓云霄
朝代：明

郭外园林集众芳，小溪穿竹绕横塘。花帷密簇千重锦，酒气微薰百和香。避世共耽泉石癖，闲身同寄水云乡。流莺缓唱杯徐转，夏日偏为我辈长。城市红尘徒扰扰，百年曾见几人闲。共寻散发乘凉处，爱尔幽溪茂树间。擘荔似擎寒水玉，观棋疑入烂柯山。从今日日经过熟，月浸柴门且莫关。
夏日同陈美用酌尹冲玄莲花帷二首·其一
作者：邓云霄
朝代：明

郭外园林集众芳，小溪穿竹绕横塘。花帷密簇千重锦，酒气微薰百和香。避世共耽泉石癖，闲身同寄水云乡。流莺缓唱杯徐转，夏日偏为我辈长。
夏日同陈美用酌尹冲玄莲花帷二首·其二
作者：邓云霄
朝代：明

城市红尘徒扰扰，百年曾见几人闲。共寻散发乘凉处，爱尔幽溪茂树间。擘荔似擎寒水玉，观棋疑入烂柯山。从今日日经过熟，月浸柴门且莫关。
夏日同陈青林集陈永平园池行催花令以蛙为鼓戏题
作者：邓云霄
朝代：明

青门有地学耘瓜，卜得芳邻兴倍赊。已倩荔阴低作幄，更闻蛙鼓急催花。练铺远水轻霞散，金布疏林返照斜。试问秫田馀几许？醉乡元拟在君家。
夏日天界寺古桧下同诸词客听雨
作者：邓云霄
朝代：明

林外斜阳侧布金，忽团云气昼阴阴。谁传玉女吹流电，不信天花散作霖。大泽共沾功德水，空山遥听海潮音。君看叶上明珠动，可悟青莲不染心。
夏日招郑周黄三子集小斋细雨忽至
作者：邓云霄
朝代：明

虚室净琴张，开樽对夕阳。微言能却暑，过雨更生凉。人世多岐路，浮沈付醉乡。晚归堪跃马，山简本清狂。
夏日新晴酌沈叔敷署中刘觐国同集
作者：邓云霄
朝代：明

凄清爽气满轩墀，正值终南雨过时。玉醴飞觞河朔兴，金声掷地隐侯诗。风生芳树迎凉早，云度轻阴得月迟。谑浪总谈方外事，烟霞吾辈共襟期。
夏日清凉处赏莲听雨临池泛觞同玉宇兄赋
作者：邓云霄
朝代：明

回风吹雨洒红莲，萧飒凉生四月天。神女行云偏窈窕，潘妃微步更婵娟。栏前香佩翻珠翠，花外莺声杂管弦。试问小池同泛酒，何如摇漾若耶船。
夏日潦涨弥茫同冯无文龙玄珠摇小艇出浣花溪访祁伊吾遍探梨涌幽胜逶迤曲折溪转竹深冥迷不辨东西恍惚暗窥村坞楼台半藏树杪炊烟高接霞标真觉武陵天台犹浅浅耳欲招歌者同载先已他适流莺有韵不藉丝肉鸣榔长谣沉醉而返得五言排律二十四韵
作者：邓云霄
朝代：明

郊外尘缘远，林中乐事饶。雨雷初荐潦，江海乍登潮。蛙鼓田间闹，莺簧树底调。花溪宜小艇，玉醴满轻瓢。虾菜非钱买，烟波信棹摇。兰桡斜触石，棠桨俯穿桥。隐见川原杳，沿洄村坞遥。蒹葭藏水阁，鸡犬出茅寮。酌酒凉风入，鸣榔暑气消。榕须拂燕子，荇带罥鱼苗。浦日明渔网，山歌响野樵。忽看开绿户，却讶隔红蕉。莲沼妆逾艳，杨枝舞更娇。盈盈扶弱步，袅袅约纤腰。厌唤东山妓，聊赓南国谣。一泓澄锦浪，两岸足花妖。误入桃源洞，如闻凤女箫。仙家丹有灶，甲族木成乔。问世忘秦晋，深居隔市朝。几湾盘曲折，百转透空寥。罨画疑神造，丹青胜笔描。醉来思击楫，兴尽且回桡。白眼谁堪对？青山只自骄。寻源期再往，莫遣水花飘。
夏日积雨应季伟陈治甫周贵谔李伯修载酒过小斋池上酌赋
作者：邓云霄
朝代：明

扫径愁冲雨，论文快聚星。门多载酒客，人愧草玄亭。护烛低垂幔，飞觞走建瓴。小池云雾里，疑有老龙听。
夏日米君梦吴翁晋载酒过斋头席上同赋二首
作者：邓云霄
朝代：明

雨过苔痕绕砌生，客居终日罢逢迎。叩门谁载贤人酒，怪尔偏知隐吏名。谈久竹风吹短麈，坐深花影落残枰。淹留正好期华月，向晚虚堂暑气清。高枕西窗午梦阑，翛然对客若无官。闲来转觉三生妄，静后还怜一室宽。近市臣心同止水，断金交谊比丛兰。醉归直待喧声歇，门外红尘不忍看。
夏日米君梦吴翁晋载酒过斋头席上同赋二首·其一
作者：邓云霄
朝代：明

雨过苔痕绕砌生，客居终日罢逢迎。叩门谁载贤人酒，怪尔偏知隐吏名。谈久竹风吹短麈，坐深花影落残枰。淹留正好期华月，向晚虚堂暑气清。
夏日米君梦吴翁晋载酒过斋头席上同赋二首·其二
作者：邓云霄
朝代：明

高枕西窗午梦阑，翛然对客若无官。闲来转觉三生妄，静后还怜一室宽。近市臣心同止水，断金交谊比丛兰。醉归直待喧声歇，门外红尘不忍看。
夏日罗翊文携歌者镜园泛舟
作者：邓云霄
朝代：明

银塘摇锦浪，泛泛木兰堂。酾酒鱼皆醉，听歌鸟亦狂。荔浓迎巧笑，莲艳妒新妆。夏日长如岁，沿洄乐未央。
夏日羊城冯无文邝湛若同顾小园留酌
作者：邓云霄
朝代：明

欹枕西窗午梦回，柴门忽报雀罗开。避人未觉孤村远，荒径还逢二仲来。海内弟兄莲社客，酒中贤圣竹林杯。劝君且纵长鲸饮，已引新泉滚滚催。
夏日翊文载酒携玉姬集湛碧唱余竹林小记新曲是夕翊文留玉宿森兰堂赋以调之
作者：邓云霄
朝代：明

竹林乐事近如何？试按新腔奏艳歌。五月先秋邀雀驾，孤舟此夕到银河。轻风拂枕吹寒玉，明月窥窗漾锦波。莫向游仙羡清福，兰堂幽兴较谁多？
夏日莲池同内弄孙听雨小酌
作者：邓云霄
朝代：明

偕隐清风似鹿门，百年乐事在家园。闲来傍沼聊听雨，老去含饴更弄孙。润入红莲娇欲语，香薰绿酒对开樽。莫嫌举案无供具，手摘新蔬雅味存。
夏日过来乐胡瞻明大参王天虞参戎招集郊外荷池亭上避暑时胡诗先成
作者：邓云霄
朝代：明

庭前山色似环滁，肯许狂夫尽醉无。潇洒园池开玉镜，清凉人世坐冰壶。香风锦浪宜三伏，越唱吴歌忆五湖。闻道昭潭龙睡稳，谁能先手探骊珠？
夏日过赵凡夫定山别业
作者：邓云霄
朝代：明

宦海嗟无岸，名山别有春。遥从栖隐处，再觅姓庞人。野鸟时窥客，幽花不笑贫。坐邻支遁宅，今古并劳尘。自辟东南境，谁誇十九泉。四围山作国，一线路通天。龙性难降俗，猿心入定禅。石田无陇亩，种药本耕烟。元同蒋诩径，浪拟习家池。鸡犬云中静，藤萝户外垂。磴荒松自扫，客到鹤先知。隐映香台上，如闻紫凤吹。天池当面卓，仙茗有云芽。麋鹿随双屐，图书足五车。论诗疑白社，叩诀秘丹砂。借问愚公谷，何如此地嘉。过雨沾山翠，淙淙万玉流。重檐飞瀑布，五月可披裘。返照衔珠阁，残雷度石楼。坐餐霞气晚，如入赤城游。不畏莓苔滑，松阴晚更晴。举杯酬桂父，拂镜走山精。对牖莲初吐，前峰天与平。莫愁归路黑，赵璧向人明。清斋忘肉味，断酒见天真。羡尔伊蒲俎，调从举案人。山中非索价，庑下实藏珍。次第征幽事，冥鸿叹此身。自寻襄野驾，可息汉阴机。蹑屐犹虚往，逢君已实归。泉声如咽别，云气故随衣。他日投簪绂，相从掩石扉。
夏日过赵凡夫定山别业·其一
作者：邓云霄
朝代：明

宦海嗟无岸，名山别有春。遥从栖隐处，再觅姓庞人。野鸟时窥客，幽花不笑贫。坐邻支遁宅，今古并劳尘。
夏日过赵凡夫定山别业·其七
作者：邓云霄
朝代：明

清斋忘肉味，断酒见天真。羡尔伊蒲俎，调从举案人。山中非索价，庑下实藏珍。次第征幽事，冥鸿叹此身。
夏日过赵凡夫定山别业·其三
作者：邓云霄
朝代：明

元同蒋诩径，浪拟习家池。鸡犬云中静，藤萝户外垂。磴荒松自扫，客到鹤先知。隐映香台上，如闻紫凤吹。
夏日过赵凡夫定山别业·其二
作者：邓云霄
朝代：明

自辟东南境，谁誇十九泉。四围山作国，一线路通天。龙性难降俗，猿心入定禅。石田无陇亩，种药本耕烟。
夏日过赵凡夫定山别业·其五
作者：邓云霄
朝代：明

过雨沾山翠，淙淙万玉流。重檐飞瀑布，五月可披裘。返照衔珠阁，残雷度石楼。坐餐霞气晚，如入赤城游。
夏日过赵凡夫定山别业·其八
作者：邓云霄
朝代：明

自寻襄野驾，可息汉阴机。蹑屐犹虚往，逢君已实归。泉声如咽别，云气故随衣。他日投簪绂，相从掩石扉。
夏日过赵凡夫定山别业·其六
作者：邓云霄
朝代：明

不畏莓苔滑，松阴晚更晴。举杯酬桂父，拂镜走山精。对牖莲初吐，前峰天与平。莫愁归路黑，赵璧向人明。
夏日过赵凡夫定山别业·其四
作者：邓云霄
朝代：明

天池当面卓，仙茗有云芽。麋鹿随双屐，图书足五车。论诗疑白社，叩诀秘丹砂。借问愚公谷，何如此地嘉。
夏日邀洪约吾赏荔辞以病足投诗赋酬因遣绛衣一队趣订后期
作者：邓云霄
朝代：明

元期荔熟醉溪桥，已办清尊洗月瓢。荒径无缘迎杖屦，新诗有兴掷琼瑶。蒲团且展跏趺足，兰桨堪乘荡漾潮。已遣绛衣来索笑，更催青鸟再相邀。
夏朝凉
作者：邓云霄
朝代：明

细雨夜来收，高斋爽气浮。朝凉疑过夏，远客易惊秋。
夏朝阁望
作者：邓云霄
朝代：明

清晨登小阁，爽气似新秋。风静炉烟直，园深鸟语幽。楚山和雾睡，湘水夹霞流。望望芳洲外，遥怜不系舟。
夏杪夜坐玩月
作者：邓云霄
朝代：明

雨过空阶夜转幽，微凉先送一堂秋。静看碧汉摇轻浪，欲泛红莲作小舟。桂阙寂寥闻捣药，榆花早晚问牵牛。兴来直挟飞仙去，不数人间庾亮楼。
夏清夜吟
作者：邓云霄
朝代：明

世上仅三乐，人间止百年。羲和何太苦，朝暮不停鞭。峥嵘火云连赤阪，入夜惟愁日车返。冰纱为帐扇轻纨，竹气梧风清更远。此时煮茗在虚亭，剥笋还窥玉札经。为鲧烛龙聊税驾，来朝微雨待人醒。
夏至前十日时荔未熟小酌芳荪亭放瀑听雨同贞元毓庭赋
作者：邓云霄
朝代：明

风林长夏有馀清，竹里堪容阮步兵。花气侵杯薰酒气，雨声飘槛杂泉声。淡红荔袅轻烟动，积翠山衔返照明。自觉醉乡天地阔，懒从人世较阴晴。
夏至日翊文携两小娃过镜园赏荔酌在藻轩得十四盐
作者：邓云霄
朝代：明

荔林红若焰，莫助火云炎。岁觉一阴长，人逢二妙兼。腰纤摇弱柳，歌细逗疏帘。何物能消暑，盘中绛雪甜。
夏至镜园小集赋得我爱夏日长
作者：邓云霄
朝代：明

炎蒸不到清凉界，昼永如年静者知。似向壶中游化国，却疑林下看仙棋。绳床石枕蘧蘧觉，竹影花阴渐渐移。闻道羲和徐按辔，西山万里是崦嵫。
夜
作者：邓云霄
朝代：明

锁印远钟歇，钩帘新月起。欲知吏隐心，铜瓶贮清水。
夜听橹声歌
作者：邓云霄
朝代：明

滩声潺潺如急雨，渔子罟师隔江语。月钩瓜破遥村烟，何人摇橹西岩边。喔喔悠扬鸣复息，江长日暮愁无力。摆浪休惊龙女宫，轻音似学鲛人织。忆昔吴儿白苧衣，兰桡一道唱歌归。香风艳月随船转，？玉鸳鸯逐隧飞。旧游如梦长洲苑，橹声今夜肠堪断。惆怅江湖道路难，劳劳搔首已更阑。百年谁是长閒者，愿买扁舟理钓竿。
夜听橹声歌
作者：邓云霄
朝代：明
体裁：古风

滩声潺潺如急雨，渔子罟师隔江语。月钩瓜破遥村烟，何人摇橹西岩边。喔喔悠扬鸣复息，江长日暮愁无力。摆浪休惊龙女宫，轻音似学鲛人织。忆昔吴儿白苧衣，兰桡一道唱歌归。香风艳月随船转，�玉鸳鸯逐隧飞。旧游如梦长洲苑，橹声今夜肠堪断。惆怅江湖道路难，劳劳搔首已更阑。百年谁是长閒者，愿买扁舟理钓竿。
夜听滴酒声
作者：邓云霄
朝代：明

小槽滴滴搅閒眠，得似秋山夜听泉。潦倒不知身外事，拍浮长伴酒中仙。
夜坐
作者：邓云霄
朝代：明

吏散重门闭，闲斋暮雀过。卷帘引新月，笼烛辟飞蛾。砌冷黄花瘦，城高白露多。真成栖隐地，不必问云萝。
夜坐
作者：邓云霄
朝代：明

夜静群动息，明河低度檐。香销连暮霭，露重湿寒蟾。岁觉容华异，名难吏隐兼。闲情原有寄，看取水中盐。
夜坐二首
作者：邓云霄
朝代：明

吏散重门锁晚春，含清阁里一閒人。下看城郭沉沉静，只有疏星作四邻。半似幽人半似仙，篆烟飞去白云连。瑶琴奏罢冰弦冷，更理逍遥第一篇。
夜坐二首·其一
作者：邓云霄
朝代：明

吏散重门锁晚春，含清阁里一閒人。下看城郭沉沉静，只有疏星作四邻。
夜坐二首·其二
作者：邓云霄
朝代：明

半似幽人半似仙，篆烟飞去白云连。瑶琴奏罢冰弦冷，更理逍遥第一篇。
夜宿卢山下通远驿闻夜泉作
作者：邓云霄
朝代：明

静听鸣泉滴翠微，随风飘洒数仍稀。泠泠窦迸流云出，飒飒声悬落叶飞。欹枕忽惊深夜雨，呼童还觅旧寒衣。西窗一洗尘劳梦，四十年前尽觉非。
夜泊韩泷宿昌黎庙下感异梦醒闻泷声作
作者：邓云霄
朝代：明

九折风波一叶舠，醉眠还觉梦魂劳。怪看皓月闻雷雨，谁遣空岩落海涛？远谪何辞烟瘴恶，孤标终仰斗山高。夜来亲听昌黎语，只有文章属自操。
大司马舒公六十年前令莞有保障大功鼎新遗爱祠未竣嗣孝廉再航来莞瞻拜祠下题诗壁间余见而悲之步元韵奉慰
作者：邓云霄
朝代：明

保障功高记昔年，露滋芳草尚绵芊。谁云庙貌三秋冷？时结心香一缕烟。世代沧桑同变换，恩波潮汐共回旋。凤毛栖止祠前树，自有光华照九泉。
大姑小姑歌
作者：邓云霄
朝代：明

娉婷谁家妹与姊，盈盈独立波光里。日月悬为宝珥珠，江湖泻作金盘水。摩天浩气凛如神，化石刚心终不死。星宿摇摇起暮风，吞舟鱼眼映波红。洪涛震荡撼山岳，大地倾仄随蛟龙。奔雷急雨助阵势，海若天吴偏意气。二姑微步蹴龙宫，江天万顷俄晴霁。君不见钱塘强弩射潮头，佽飞拔剑鬼神愁。临危各展英雄手，贾勇更属裙钗流。我来酹酒遥下拜，奕奕灵旗动光怪。铁肝一掬矢神明，砥柱千秋镇长在。谁逐颓波走世尘，狂澜一倒甘沉沦。空存七尺称男子，枉具须眉愧妇人。
大游仙曲八首
作者：邓云霄
朝代：明

下界群生自执迷，名园大宅总醢鸡。侬家新构数椽屋，蓬海东邻弱水西。阶前病鹤不堪骑，醉踏青龙竹一枝。游遍洞天三十六，家家松下有残棋。宴罢馀酲一据梧，醒来石烂海全枯。傍人欲问逍遥意，日月双丸且弄珠。尘世谁开名利场，纷纷车马为他忙。那能拔置清凉界，借与天池洗热肠。袅袅金茎拂绛河，盘中玉露起微波。月瓢携去烹新茗，坐待东莱好客过。员峤方壶小似拳，笑他徐福本无缘。近时东海殊清浅，谁道灵风辄引船？独上须弥古洞前，四溟如带罩深烟。去天尺五凭谁说，兜率还闻路八千。元气茫茫无尽期，先天混沌是吾师。偶逢太极逢初劫，亲见开天辟地时。
大游仙曲八首·其一
作者：邓云霄
朝代：明

下界群生自执迷，名园大宅总醢鸡。侬家新构数椽屋，蓬海东邻弱水西。
大游仙曲八首·其七
作者：邓云霄
朝代：明

独上须弥古洞前，四溟如带罩深烟。去天尺五凭谁说，兜率还闻路八千。
大游仙曲八首·其三
作者：邓云霄
朝代：明

宴罢馀酲一据梧，醒来石烂海全枯。傍人欲问逍遥意，日月双丸且弄珠。
大游仙曲八首·其二
作者：邓云霄
朝代：明

阶前病鹤不堪骑，醉踏青龙竹一枝。游遍洞天三十六，家家松下有残棋。
大游仙曲八首·其五
作者：邓云霄
朝代：明

袅袅金茎拂绛河，盘中玉露起微波。月瓢携去烹新茗，坐待东莱好客过。
大游仙曲八首·其八
作者：邓云霄
朝代：明

元气茫茫无尽期，先天混沌是吾师。偶逢太极逢初劫，亲见开天辟地时。
大游仙曲八首·其六
作者：邓云霄
朝代：明

员峤方壶小似拳，笑他徐福本无缘。近时东海殊清浅，谁道灵风辄引船？
大游仙曲八首·其四
作者：邓云霄
朝代：明

尘世谁开名利场，纷纷车马为他忙。那能拔置清凉界，借与天池洗热肠。
大观楼歌
作者：邓云霄
朝代：明

纵横千里目，浩荡万古心。乾坤何寥廓，山水自高深。楼头缥缈诸天近，玲珑八面祥飙引。谁言新成来贺燕，只恐孤骞如结蜃。披襟临水揽蒸湘，挥手凭空扪翼轸。游丝摇曳扇微和，城郭郊廛乐事多。正看晴景浮烟树，又送春声入棹歌。棹歌残，渔歌起。紫兰落远洲，斑竹垂清泪。白云片片自南来，借问苍梧何处是。微茫七泽盘心胸，凭栏一啸生雄风。我欲挟赤帝，鞭赤龙。划长空而倚剑，蹴天山而挂弓。平生慷慨羞怀土，去国懒裁王粲赋。平生散慢恣豪狂，兴来还踞庾公床。世上人空老，壶中日自长。争名与争利，臧谷俱亡羊。君看醯鸡不出瓮，亦有鹏背摩青苍。谁是谁非园吏梦，无忧无喜曲生乡。我为登楼歌，高声振林木。曾闻芥子纳须弥，肯道吾身同一粟。幕天席地无边幅，倦来且抱希夷宿。
天坐歌
作者：邓云霄
朝代：明

自为烟波主，长作烟波游。擘破红莲瓣，轻盈制小舟。小舟恰受人三两，九日乘流坐天上。今人翻作古人案，已变登高为泛广。绣被何须载鄂君，兰桡不用呼吴榜。舟中何所有？鲈脍兼莼丝。江清月更朗，正值秋高时。玉盏浪摇红琥珀，金蛇尾摆青玻璃。乘流而逝兮遇坻则止，日落潮生兮海风又起。乘风纵柁任吾之，瞬息宁知千万里。取石应攀织女机，濯缨疑到银河水。鼓吹一部，歌童一双。声穿云而裂石，龙警睡而翻江。视龙犹蝘蜒，捉龙入酒缸。我骑醉龙拂云去，琴高赤鲤同翱翔。更笑古人愚，钓国而钓璜。兹江异渭水，署曰水仙乡。浮家泛宅无涯岸，弄月观涛夜将半。谁云一叶小轻舟，星斗垂珠天作幔。赢得投闲自在身，鸥群渔父永为邻。君看桂水鸣榔客，不数龙山落帽人。
天旌节孝册为新会梁文学母陈太君赋二首
作者：邓云霄
朝代：明

姑自含饴妾弄雏，谁怜俯仰一身孤。衮褒岂意逢明主，矢死那能报故夫。紫水波长心共折，黄陵竹在泪难枯。试看宝树庭阶下，他日还巢返哺乌。阳回黍谷始知春，历尽冰霜剩此身。丹诏喜颁怡老日，白头长作未亡人。莱衣欲制宫中锦，鸾影重开镜里尘。留得名儒风范在，江门应与孟家邻。
天旌节孝册为新会梁文学母陈太君赋二首·其一
作者：邓云霄
朝代：明

姑自含饴妾弄雏，谁怜俯仰一身孤。衮褒岂意逢明主，矢死那能报故夫。紫水波长心共折，黄陵竹在泪难枯。试看宝树庭阶下，他日还巢返哺乌。
天旌节孝册为新会梁文学母陈太君赋二首·其二
作者：邓云霄
朝代：明

阳回黍谷始知春，历尽冰霜剩此身。丹诏喜颁怡老日，白头长作未亡人。莱衣欲制宫中锦，鸾影重开镜里尘。留得名儒风范在，江门应与孟家邻。
天界寺十咏 其一 疏钟
作者：邓云霄
朝代：明

高高带云敲，疏越更镗鞳。古殿吼长鲸，空房醒老衲。声摩山欲动，响歇岩还答。夜阑梵呗寂，月照竹间榻。
天界寺十咏 其七 法鼓
作者：邓云霄
朝代：明

天乐晚相和，阗阗发高奏。试听海潮音，亦带灵鼍吼。新雷绕广殿，宝雨飞晴昼。馀响遍大千，修罗息其斗。
天界寺十咏 其三 古钵
作者：邓云霄
朝代：明

莫测降龙处，中涵沧海深。愿将无漏水，洗我有为心。但受香厨饭，休承长者金。词人幽兴发，一击起高吟。
天界寺十咏 其三 古钵
作者：邓云霄
朝代：明

莫测降龙处，中涵沧海深。愿将无漏水，洗我有为心。但受香厨饭，休承长者金。词人幽兴发，一击起高吟。殿阁凭虚构，檐牙紫翠分。风回惊怖鸽，铎响落层云。山晓烟中见，林昏雨外闻。居高声更远，羡尔出尘氛。伏虎在床前，携行处处禅。云林亦何意，去住本随缘。霞外卓随鹤，山根拄出泉。许询对支公，亹亹几绝倒。疏松石路小，烟霭复周遭。翠鬣如新沐，苍鳞泛白涛。鸟归迷故树，僧过湿方袍。既到空王宇，秦官莫自高。
天界寺十咏 其九 锡杖
作者：邓云霄
朝代：明

伏虎在床前，携行处处禅。云林亦何意，去住本随缘。霞外卓随鹤，山根拄出泉。许询对支公，亹亹几绝倒。
天界寺十咏 其二 清磬
作者：邓云霄
朝代：明

割来罗浮石，洗以泗滨水。清冷击云根，飘萧拂尘耳。翻经猿鸟集，演法人天喜。勿言音韵微，更探无声始。
天界寺十咏 其五 莲灯
作者：邓云霄
朝代：明

大放白毫光，红莲火中发。迢迢照诸天，朗朗烛细发。添油如江河，扬焰并日月。慧者代为传，妙明永无歇。
天界寺十咏 其八 风铎
作者：邓云霄
朝代：明

殿阁凭虚构，檐牙紫翠分。风回惊怖鸽，铎响落层云。山晓烟中见，林昏雨外闻。居高声更远，羡尔出尘氛。
天界寺十咏 其六 蒲团
作者：邓云霄
朝代：明

容膝岂求馀，趺跏终日夕。面壁寂无言，观空了不隔。阶前莓苔深，户外蛛网积。直至十年后，点头是顽石。
天界寺十咏 其十 松烟
作者：邓云霄
朝代：明

疏松石路小，烟霭复周遭。翠鬣如新沐，苍鳞泛白涛。鸟归迷故树，僧过湿方袍。既到空王宇，秦官莫自高。
天界寺十咏 其四 妙香
作者：邓云霄
朝代：明

一缕若无烟，飘飖度微眇。劫火岂能烧，慈云自相绕。不从气味入，远出鼻根表。过院几人闻，心清方了了。
天界寺十咏·疏钟
作者：邓云霄
朝代：明

高高带云敲，疏越更镗鞳。古殿吼长鲸，空房醒老衲。声摩山欲动，响歇岩还答。夜阑梵呗寂，月照竹间榻。割来罗浮石，洗以泗滨水。清冷击云根，飘萧拂尘耳。翻经猿鸟集，演法人天喜。勿言音韵微，更探无声始。一缕若无烟，飘飖度微眇。劫火岂能烧，慈云自相绕。不从气味入，远出鼻根表。过院几人闻，心清方了了。大放白毫光，红莲火中发。迢迢照诸天，朗朗烛细发。添油如江河，扬焰并日月。慧者代为传，妙明永无歇。容膝岂求馀，趺跏终日夕。面壁寂无言，观空了不隔。阶前莓苔深，户外蛛网积。直至十年后，点头是顽石。天乐晚相和，阗阗发高奏。试听海潮音，亦带灵鼍吼。新雷绕广殿，宝雨飞晴昼。馀响遍大千，修罗息其斗。
天目歌送李伯远之临安学博
作者：邓云霄
朝代：明

越山高，越水长，越天万里吞南荒。绝峤东西开两目，中天日月悬睛光。照破鸿蒙视太古，转盼中原一抔土。云霞明灭映天台，岩壑轩翔压天姥。洞中仙鼠飞白鸦，玉芝茁茁森于麻。流泉瀑布奔深涧，昭明翻经曾洗眼。唐代琼宫结构存，汉皇龙简精灵远。灏气微茫上太清，山麓下接临安城。临安之城大如斗，不意近入李君手。峰影澄明落泮池，支颐爽气当窗牖。龙飞凤舞古记之，片毡携去休攒眉。勿论桃李待时雨，喜得烟景迎新诗。君来已贵长安纸，君去佳名满人耳。洒笔振衣第一峰，可念同盟者诸子。君不见马融帐，非虚设，郑虔妙技称三绝。丈夫垂名动万年，此心肯向傍人说。青袍黄绶且夷犹，白雪阳春若与俦。知君双目如天目，一笑山空水自流。
天门山
作者：邓云霄
朝代：明

两岸天门辟，高崖不可攀。相看如对语，并立迥临关。吴楚地交错，帆樯日往还。江流何太急，渔父自閒閒。
奉祝大冢宰何玄谷老师六十又一初度二首
作者：邓云霄
朝代：明

蓬壶紫水远通潮，人踏金鳌弄紫箫。百里贤星环寿域，十分春色醉花朝。调和玉露凭仙掌，旋转天文属半杓。闻筑沙堤待耆旧，蒲轮已报鹤书招。东山棋局暂夷犹，元老还家尚黑头。自是洞仙无甲子，谁知琪树几春秋？行看曳履趋三殿，且慢骑羊向十洲。待历中书念四考，始携黄石问丹邱。
奉祝大冢宰何玄谷老师六十又一初度二首·其一
作者：邓云霄
朝代：明

蓬壶紫水远通潮，人踏金鳌弄紫箫。百里贤星环寿域，十分春色醉花朝。调和玉露凭仙掌，旋转天文属半杓。闻筑沙堤待耆旧，蒲轮已报鹤书招。
奉祝大冢宰何玄谷老师六十又一初度二首·其二
作者：邓云霄
朝代：明

东山棋局暂夷犹，元老还家尚黑头。自是洞仙无甲子，谁知琪树几春秋？行看曳履趋三殿，且慢骑羊向十洲。待历中书念四考，始携黄石问丹邱。
奉酬孟奇赠馀初度大篇兼订龙潭之约
作者：邓云霄
朝代：明

开畦种药满西畴，未就丹砂已白头。赠我雄文如九鼎，输君奇字擅千秋。蓬山海外空悬梦，鸡犬云中独倚楼。遥望榕溪通桂水，相将同泛五湖舟。
奉酬诸名公赠馀初度之作
作者：邓云霄
朝代：明

自辟荒郊作洞天，小楼閒抱片云眠。青尊潦倒呼中圣，白眼疏狂似散仙。阅世几回更凤历，赠言何以报瑶篇。谁云甲子催人老？洛社筵中最少年。
妖雹歌
作者：邓云霄
朝代：明

君不见女娲补天今更裂，纷纷白石飞成屑。共工触倒西域山，纷纷积雪落燕关。人传涿鹿尤死，岁久游魂招复起。气结荆轲贯日虹，银甲白袍临易水。初闻诸怪屯雷风，更闻翻却鲛人宫。跳珠挟弹奔万马，水天一日消炎夏。马头鸡子古有之，阳愆阴伏谁所为。去年坛槐已偃仆，龙神无声老蛟怒。中原怨气连虎豺，休疑蜴蜥成阴霾。宋君片语能移灾，但愿皇天斩妖孽，香云甘露开日月。
姑苏元夕集诸词客得朋字排律二十六韵
作者：邓云霄
朝代：明

吴门歌舞地，乐事日相仍。况遇千金夕，遥临片月澄。条风吹凤野，新暖解鲛冰。绣陌香尘匝，铜街瑞气凝。楼台甲第敞，裘马少年矜。赵李皆连戚，金张各引朋。春思方浩荡，逸兴寄冯陵。共庆瑶天爽，同欣玉烛登。蚖脂明绛蜡，豹髓隔红缯。兢斗丁谖巧，争誇万毕能。鳌山浮陆海，星彩避华镫。火树家家灿，骊珠颗颗升。祗须惊绚耀，未易辨名称。锦席九枝满，兰殽百味蒸。初筵心已醉，列炬目为瞢。实从纷轮至，徘优次第征。鱼龙翻角觗，杆索互缘乘。士女写交错，笙歌鼎沸腾。欢声摇地轴，高响遏云层。蹴鞠丸随足，秋千凫度縆。登场重选伎，催曲迭酬绫。良夜真堪赏，幽怀若不胜。可怜花满面，岂吝酒如渑。虬箭停寒漏，鸡人报旭升。横桥无铁锁，归骑踏金绳。相约留馀兴，来宵更倍增。
姑苏八景五言古有序 其一 支硎
作者：邓云霄
朝代：明

支公固好禅，何事偏爱马。至今饮马处，春水潺潺泻。王生立佳城，近在马涧下。因悟无生法，四大皆幻者。
姑苏八景五言古有序 其七 桃花坞
作者：邓云霄
朝代：明

谁言城市近，别是一仙源。不用闷深洞，扁舟自到门。今时异秦世，六合共乾坤。已见吴门卒，揶抡笑绮园。
姑苏八景五言古有序 其三 太湖
作者：邓云霄
朝代：明

太湖岂云阔，天地一勺水。我心无涯涘，汪汪亦如此。夜来风浪收，人坐明镜里。湖心伫彩云，缥渺思仙子。
姑苏八景五言古有序 其二 虎丘
作者：邓云霄
朝代：明

吴王坟踞虎，不及生公石。石悟已忘言，虎去无留迹。我来千载后，访古一叹息。山门夜寂寥，月冷剑池碧。
姑苏八景五言古有序 其五 灵岩
作者：邓云霄
朝代：明

灵岩有古寺，人道馆娃宫。不识西施貌，禅宗色是空。采香幽径没，响屧落山风。往事休回首，吴门匹练中。
姑苏八景五言古有序 其八 莲花荡
作者：邓云霄
朝代：明

六月廿四日，倾都出游戏。彼美赛洛神，空江客愁思。鸳鸯各有偶，何预傍人事。戏水溅莲花，元来不著水。
姑苏八景五言古有序 其六 天池
作者：邓云霄
朝代：明

池边多灵草，山客和云拾。若不得惠泉，碧乳成枯涩。何如莲花石，风露寒仍吸。仙根自玉井，千年方结实。
姑苏八景五言古有序 其四 上方
作者：邓云霄
朝代：明

上方何处好，湖水浸长桥。月出摇波光，灵鹊若可招。醉后发清啸，空江动回潮。何须登绝顶，高险多风飙。